text:
Tá føroyska A-landsliðið í fótbólti í annaðkvøld rennur út á Tórsvøll at spæla Nations League-dyst móti Aserbadjan, er hetta fyrstu ferð, at londini møtast í A-landsliðshøpi.
Men harvið er Aserbadjan ikki eitt ókent landslið fyri summar av leikarunum. Aserbadjan og Føroyar hava tvær ferðir verið í bólki saman í sambandi við EM-undankappingar fyri U21-landslið.
Eitt nú tá føroyska U21-landsliðið fyri fyrstu ferð luttók í slíkari kapping. Tað var undankappingina til EM í 2009.
Og fyrsti landsdysturin, ið Føroyar vunnu í hesari kappingini var júst móti Aserbajan 14. oktober 2007. Hetta var um tað mundið, tá úrslitini hjá A-landsliðnum annars ikki vóru tey bestu, og tí var tað mett sum ein lítil sensasjón, at tað eydnaðist U21-landsliðnum í sínum fimta dysti yvirhøvur og øðrum á heimavølli at vinna 1-0 á Aserbadjan.
Tað var B71’arin, seinni NSÍ’arin, Magnus Hendriksson Olsen, stóribeiggi Brand, sum nú er á landsliðnum, sum skoraði málið beint fyri hálvleik.
Einasti av manningini, sum spældi við tá, og sum framvegis er landsliðsspælari, er málverjin Gunnar Nielsen.
Føroyar spældu útidystin móti Aserbajan árið 6. september árið eftir, og úrslitið var 2-2. Føroysku málini skutu Gudmund Nielsen og Levi Hanssen. Hesi fýra stigini vóru tey, sum vit fingu í hesi kappingini, har vit endaðu á fimta plássi framman fyri Aserbajan.
Fleiri mans, sum nú eru aktuellir á A-landsliðnum, vóru við til dystin í Baku. Umframt Gunnar Nielsen, sum tá umboðaði skotska liðið Motherwell FC, spældi víkingurin Sølvi Vatnhamar eisini allan dystin.
Pól Jóhannus Justinussen kom á vøllin í øðrum hálvleiki, og á beinkinum sótu tveir bæði táverandi og núverandi B36’arar uttan at koma inn: Odmar Færø og Róaldur Jákupsson.
Føroyska U21 landsliðið var eisini í bólki við Aserbajan í undanfarnu undankapping. Tá gekk ikki líka so væl. Føroyar endaðu á aftasta plássi við einum stigi, meðan Aserbajan fekk 9.
Føroyar taptu 0-1 á heimavølli, men tað eina stigið varð vunnið móti júst Aserbajan í útidystinum í Baku 6. september 2016. Dysturin endaði 1-1. Ári Jónsson legði Føroyar á odda móti endanum av fyrra hálvleiki, men tað eydnaðist heimaliðnum at javna tveir minuttir fyri leiklok.
Málskorari var nú 21 ára gamli Mahir Madatov, sum er við í hópinum, sum skal spæla A-landsdystin á Tórsvølli í annaðkvøld. Ongin av føroysku U21-leikarunum, sum spældu móti Aserbajan í undanfarnu kapping, eru aktuellir á A-landsliðnum nú.
Hjá Aserbadjan eru tveir leikarar við, sum minnast ósigurin á Svangaskarði fyri 11 árum síðani, hin 14. oktober 2007. Teir eru 32 ára gamli málverjin og liðskiparin Kamran Aghayev, sum nú spælir við Kesla, men hevur roynt seg uttanlands, bæði í Turkalandi, Portugal og Kekkia.
Hin er 29 ára gamli verjuleikarin Maksin Medvedev, sum alla sína tíð hevur spælt við fremsta felagnum í Aserbadjan, Qarabag FK.
Dysturin millum Føroyar og Aserbadjan verður á Tórsvølli í annaðkvøld klokkan 19.45
Les eisini: Lars Olsen: - Vit møta við sterkasta liði hvørja ferð
Sí eisini: Shaki: - Vit eru væl fyri og fara eftir sigrinum


c: text/html

text:
Tíðindi
1. august 2018
Heldur henda gongdin fram, fer talið á børnum í Evropa, sum eru yngri enn 5 ár og viga ov nógv, at vaksa úr 41 milliónum í dag til 70 milliónir í 2025. Tað eru granskarar í Evropa, sum koma við hesi ávaringini; ávaringin byggir á nýggja frágreiðing, sum tekur støði í dátu frá 46 londum í Evropa.
Fiti millum børn er serliga ein stórur trupulleiki í londunum við Miðjarðarhavið, Spania og Italia. Í hesum báðum londunum viga 35 prosent av dreingjunum, sum eru 11 ár, so nógv, at vit kunnu tosa um fita. Sama er galdandi fyri 22 prosent av gentunum. Frágreiðingin ger ikki skilnað millum fiti og og yvirvekt, hóast talan í grundini ikki er um júst tað sama. Yvirvekt nýtist ikki at merkja vánalig heilsa, men fiti er ein heilsutrupulleiki og er við til at økja um vandan fyri sjúkum.
Útreiðslurnar fyri viðgerð, sum er knýtt at sjúkum, ið hava samband við yvirvekt og fita, er ein tíggjundapartur av útreiðslunum til heilsu í Evropa.
Tað er United European Gastroenterology (UEG), sum hevur biðið um frágreiðingina. Boðskapurin frá teimum er, at heilsumyndugleikarnir í Evropa ikki megna hesa avbjóðingina.
Meiri enn áttandi hvør persónur í heiminum vigar nú so nógv, at vit tosa um ógvisliga yvirvekt. Tvífalt so nógv sum í 1975. Hetta vísir ein kanning frá fyrr í ár. Hon byggir á tøl frá 1698 kanningum og fatar um 19,2 milliónir vaksin úr 186 londum. WHO, Heimsheilsustovnurin, hevur nýliga lagt úr hondum tað 69. World Health Assembly. Har var yvirvekt á dagsskránni, sum ein av fleiri stórum heilsutrupulleikum. WHO vil eitt nú gera enda á marknaðarføring av ósunnum mati og drykkjuløgi til pinkubørn og smábørn. Frágreiðingin frá UEG vísir, at børn, sum fáa góðan og sunnan mat fyrstu árini í lívunum, hava 10 prosent størri møguleika fyri at sleppa undan lívshóttandi barnasjúkum.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.

robotstxt: allowed

filter: keep


text:
Gleð onkran við einum gávukorti til ógloymandi upplivingar
Ein væl skrivaður og væl spældur sjónleikur kann vera eitt minni fyri lívið. Vilt tú gleða onkran, sum dámar væl sjónleik ella onkran sum als ikki gongur til sjónleik? Gev teimum eitt ógloymandi gávukort frá Tjóðpallinum.
Gávukort kunnu keypast við upphæddum úr 200 kr upp í 2000 kr og kunnu brúkast til allar sýningar hjá Tjóðpallinum.
Gávukort verða pakkað inn og send við postinum beinleiðis til móttakaran ella til tín sjálvs.
Gávukort kunnu eisini heintast í billettsøluni á Tjóðpallinum (mán-frí kl. 9-16). Viðmerk hetta í teiginum "Viðmerkingar/Persónlig heilsan til móttakara".
Soleiðis brúkar tú gávukortið
Hevur tú fingið gávukort, kanst tú bíleggja atgongumerki við telduposti ella telefon. Tak gávukortið við sum gjald, tá tú heintar atgongumerkini. Gávukort eru galdandi í tvey ár frá keypsdato.
Ynskir tú at keypa gávukort við aðrari upphædd, kanst tú senda teldupost til info@tjodpallur.fo ella ringja 318617


text:
Fleyr-venjarin: Væntar sær spennandi finalur
Flogbóltsfinala - kvinnur: Vit liva við leiklutinum at vera favorittar, men vit hava sera stóra virðing fyri kollfjarðarkvinnum, sigur Kristian Mikkelsen, sum tó verður vónbrotin, um steypavinnararnir ikki eisini standa við greipuni, tá hetta kappingarárið er av.
- Málið er heilt greitt hjá okkum. Vit fara eftir greipuni. Tað sigur seg sjálvt, tá vit liggja so langt fremst, nú grundspælið er liðugt, og bara finalurnar eru eftir. Men tá tað er sagt, fært tú meg ikki at siga, at talan verður um tveir lættar dystir.
Kristian Mikkelsen er diplomatiskur, tá hann leggur tekstin út, nú finalurnar í kvinnuflogbólti skulu spælast í hósdagin og leygardagin.
Hansara lið endaði grundspælið við 42 stigum, sum er 17 stig fleiri enn KÍF fekk. Og hann veit, at tað forpliktar.
Ikki løtt uppgáva
- Tað ger tað sjálvandi, tá man er so langt frammanfyri mótstøðuliðið í finaluni. Men talan er ikki um nakra lætta uppgávu, tí nú grundspælið er liðugt, verður alt 0-stillað undan finaluni, og tí hava vit slett einki at geva av, sigur Kristian Mikkelsen.
Fyri hálvum øðrum mánaði síðani, spældi Fleyr steypafinalu, sum endaði við 3-2 sigri til havnarliðið. Eisini tá var Fleyr favorittur, men tað gjørdist ikki so einfalt, sum tað kanska kundi ljóðað.
- Nei, tað var tað ikki. Vit byrjaðu tann dystin sera illa, og var tað ikki fyri, at okkara leikarar hava so góðan stríðsvilja, so taptu vit, sigur hann.
So galið gekk tað tó ikki, og júst tann eginleikin at koma afturíaftur, kann gerast lykilin til at vinna greipuna í ár. Ikki soleiðis at skilja, at Fleyr-venjarin ætlar sær at lata nakað frá sær við góðum.
- Málið er sjálvandi at vera til reiðar frá fyrsta bríksli, og so halda eitt javnt og hart trýst á KÍF, so vit vinna. Men um tað fer at eydnast, kann eg ikki siga nakað um. Hinvegin kann eg siga, at vit fara at gera alt fyri at vera til reiðar til dystin, og fyri at vera við, frá fyrsta brískli, sigur Kristian Mikkelsen.
Fult álit á liðnum
Hann er vísur í, at hansara lið hevur leikararnar til at vinna meistaraheitið.
- Tað eri eg. Eg havi fult álit á mínum liði, sum er gott og breitt. Vit hava royndar leikarar, sum kunnu bera nógv á sínum herðum, men vit hava eisini ungar leikarar, sum vísa, at teir hava dirvi til at bjóða av móti teimum royndaru, sigur venjarin hjá Fleyr.
Upp í tær seinnu telur hevarin hjá Fleyr, sum bara er 15 ára gomul. Ljós varð varpað á hana í samband við steypafinaluna, og tað verður tað aftur hesaferð.
- Hon ger einki einsamøll, men hon er ein fantastiskur leikari at hava við, sigur Kristian Mikkelsen.
Men saman við henni eru eisini aðrir leikarar, sum við landsliðsroyndum og drúgvum landskappingarroyndum skulu bera greipuna heim til stóra flogbóltsfelagið í høvuðsstaðarkommununi.
KÍF eitt gott lið
- Vit vita, at KÍF hevur eitt gott lið, og tær góvu okkum eisini ein skarpan gang í seinasta landskappingardystinum, sum vit leiktu í Kollafirði. Men hyggja vit eftir úrslitunum hjá teimum í ár, so síggja vit, at tær júst hava klárað seg sera væl á heimavølli og minni væl á útivølli. Tað skulu vit gera okkum dælt av, sigur Kristian Mikkelsen.
Um tað fer at eydnast, mugu vit síggja í teimum báðum finaludystunum, sum vera í Stórhøllini á Hálsi hóskvøldið klokkan 18 og leygardagin klokkan 13.30.


text:
kongur og prestur setur komma sum sjálvur hann vil. 2013
Kongur ríkir. Sept. 2013
Konnotatiónir. Juni 2015
Líka orð-formar í sama versi. Okt. 2013
Mál-molar. Okt. 2013
Matofri bakaðum í ovninum. Aug. 2014
Munur ímillum sagnorðaendingar. Jan. 2016
Nomu, luku, lóku. Juli 2014
Norðoyamaal. Okt. 2013
Nýyrði Bíbliunnar. Nov. 2011
Ofrum HARRANS gjørdum við eldi. Aug. 2014
Ognarfornøvn — staðseting. Juli 2014
Onkur hendinga danisma. Mars 2014
Orðaraðfylgja. Apr. 2013
Orðaraðfylgjan í KJB er heilt serlig. Jan. 2014
Orðaraðfylgjan og týdningurin hanga saman. Feb. 2014
Orðaraðfylgjan — so tað ljóðar vakurt. Juli 2014
Orðaraðfylgjan í KJB. Aug. 2011
Orðaraðfylgjan. Feb. 2013
Orðarím. Jan. 2016
Orðini hini røttu. Nov. 2011
Progressiv tala. Aug. 2011
Ramsingarkomma. Sept. 2011
Sagnorð — para tey. Juni 2015
Sagnorðið aftaná sum. Mai 2013
Sandingasnakk. Aug. 2014
Serlig kommaseting. Aug. 2014
Serstøk stavseting. Juni 2011
Skalt — ikki manst. Mai 2011
At skipa, í hvørjumfalli, er at (á)bjóða. Nov. 2014
Í summum av ljóðfílunum eru ting umrødd, sum tó ikki gjørdust endaliga orðaljóðið í Føroysku King James Bíbliuni. Ljóðbrotini eru tó løgd út sum søguligt próvtilfar, fyri at lýsa gongdina í rættlesingini. Hesi ljóðbrot vórðu gjørd, so hvørt sum eg rættlas. Tey elstu eru frá 2011, tey yngstu frá 2016; og harímillum hendi nógv. Sigi eg okkurt í einum ljóðbroti, sum ikki stendur skrivað í teirri FKJ Bíbliu, ið tú hevur fingið, so er tað tað skrivaða orðið, sum hevur myndugleikan, ikki mítt óhólvaða mussaskøði. Soleiðis er nú, og altíð.


text:
Brimil sleipar Hoyvík av makrelfeltinum til Føroyar
vinna07-01-2018 - 20:49 - Jóanis Nielsen
Hoyvík, sum hevur verið til makrelfiskiiskap vestur úr Orknoyggjunum á umleið 53N og 5V, fekk maskintrupulleikar og bóðu um hjálp.
Brimil fór til hjálpar og hevur tikið Hoyvík uppá sleip, teir koma á Føroyar, men tað gongur ikki so skjótt einar 5-6 fj. um tíman.
Brimil og Hoyvík eru júst komnir í føroyskan sjógv og hava tískil einar 135 fj. eftir at sleipa, teir fara á Fuglafjørð, tí Hoyvík hevur umleið 1.300 tons av makreli, sum teir skulu landa til Pelagos í Fuglafirði, teir rokna við, at koma á Fuglafjørð seint mánakvøldið, um alt gongur eftir ætlan.
Í kvøld er eit lot av suðri á leiðini har skipini eru stødd, roknast kann við at vindurin veksur og í nátt fer vindferðin at koma uppí einar 15m/sek, ættin verður sunnan.


text:
Mikukvøldið 25. apríl kl 19.00 verður kafé í Skúladeplinum í Hovi fyri fólk við demenssjúkum, avvarðandi teirra, starvsfólki innan heilsuøkið, politikkarum, og øðrum áhugaðum.
Skráin er henda:
• Malan Mohr, forkvinna, bjóðar vælkomin og kunnar um arbeiði felagsins.
• Marjun Restorff, demenssamskipari, kunnar um demensklinikkina.
• Birita Johansen og Ann Thomsen, demenssamskiparar, kunna um tilboðini, Bú- og Heimatænastan í Suðuroy bjóðar fólki við demenssjúkum, og hvøjum ætlanum arbeitt verður við.
• John í Skemmuni sigur sína søgu sum avvarðandi.
• Svein í Prestgarði syngur.
• Síðan verður orðið frítt, og høvi verður at seta spurningar og at koma við ynskjum, hugskotum og hjartasuffum.
Fyri at fáa eina hóming av, hvør tørvur er hjá fólki við demenssjúkum, avvarðandi teirra og annað í hesum sambandi, vónar Alzheimerfelagið, ið er talurørið hjá hesum bólki, at nógv fólk taka av hesum tilboði.
Borðreitt verður við kaffi/te og onkrum góðum til góman.
Verið vælkomin
Alzheimerfelagið


text:
Sambýlið á Bárðarfløtti er eitt heim, har 5 menningartarnaði fólk búgva. Her arbeiða 5 pedagogar, 1 hjálparfólk og 3 avloysarar.
Hvørt búðfólk hevur egið kamar, 3 hava egið baðirúm, meðan 2 mugu deilast um eitt.
Endamálið við arbeiðinum á sambýlinum, er at skapa karmar fyri hvørt einstakt búðfólk soleiðis, at tey hava møðuleika fyri at mennast og trívast og fáa eitt gott lív útfrá teimum ymisku fyritreytum, sum tey nú einaferð hava fingið tillutað. Uppgávan hjá starvsfólkinum er at veita námsfrøðiliga rágeving og vegleiðing við tí fyri eyga, at búðfólkini fáa eitt gott lív og í samfelagið við onnur læra, hvat tað vil siga at liva í einum felagsskapið.
Stórur dentur verður lagdur á, at Sambýlið er eitt heim í tí týdningi, at her ber til at koma bæði við sínum góðu og minni góðu upplivingum, ein tryggur “basi” har altíð er pláss fyri bæði gleði og sorg, men eisini, eittt stað sum er merkt av hugna og sosialari samveru.
Búðfólkini, eru við til at gera mat, vaska klæði og gera reint á sínum kamarið, eftir førimuni. Vit leggja stóran dent á virðingina fyri tí einstaka, teirra mørkum og tað, at øll hava rætt til eitt privatlív.
Øll búðfólkini, arbeiða á varda verkstaðnum yvuri á Bakka, 5 dagar um vikuna. Í vikuskiftunum eru vit ofta við til tey tiltøk sum verða fyriskipaði runt um í nærumhvørvinum. Einaferð um árið fara vit at ferðast saman, antin í Føroyum ella uttanlanda.
Upplýsingar um upptøku á sambýlið eru at finna á heimasíðuni hjá Nærverkið, www.naerverk.fo. Annars eru øll sjálvandi vælkomin til at ringja í sambýlið og hoyra nærri um virksemi hjá okkum.
Telefon: 374074/240474
Fax: 374174
T-post: sambard@naerverk.fo
Leiðari: Elken Holm
Varaleiðari: Sanna Jacobsen


text:
NETtala
341000
Atlantic Airways knýtir Føroyar nærri umheiminum við regluligum rutusambandi til Danmarkar, Íslands, Noregs og Skotlands. Um summarið verður flogið til ymisk SÓL-ferðamál sunnanfyri, umframt vetrarflúgving til Gran Canaria. Atlantic Airways knýttir oyggjar saman við tyrlurutuflúgving, umframt at vera partur leiting og bjarging í Føroyum.
Rættingar til nummar.fo kunnu sendast til kundi@ft.fo
P.O. Box 27 I FO-110 Tórshavn I Faroe Islands
Telefon +298 30 30 30 I Fax: +298 30 30 31 I ft@ft.fo


text:
Orð og lag: Hank Williams
Týtt: Kajfinn Hammer
1. Áður livdi eg í synd,
sál mín burturvilst og blind,
kendi órógv fyri deyðans myrka lið’;
men øll Satans sterku bond,
loysti Jesu kærleikshond,
sál mín frøist fylt av sælu og av frið.
:,:Eg varð fríur, halleluja.:,:
eg varð fríaður frá syndarinnar last.
Jesus tók mín straff á seg, tá Hann doyði fyri meg,
eg varð loystur og hvør syndaleinkja brast.
2. Harrans lyfti til mín er:
Andans kraft hin sama er,
hon ber kraft til tann, sum tungt í trælkan lá.
Tungutala, profeti,
hetta kanst tú eiga við,
tann, sum trýr, í dag ta somu kraft kann fá’.
Nú hann brennur, halleluja, ja, hann brennur, halleluja,
Andans eldur brennur nú í míni sál.
Jesus loysti hvørt eitt band, setti hjarta mítt í brand,
nú hann brennur, ja, hann brennur mær í sál.
3. Um tú svára sjúku ber,
Jesus enn hin sami er,
grøðir sjúk og fríar tann, sum er í neyð.
Eingin vístur burtur varð,
eisini Hann hjálpir tær,
Guð, Hann bjóðar børnum sínum lívsins breyð.
:,:Jesus grøðir, halleluja,:,:
Jesus grøðir sjúkdómar av øllum slag.
Hvat so enn tín plága er, hon til krossin negld jú er,
Jesus Kristus grøðir sjúku enn í dag.
4. Hoyr, hvønn boðskap Skriftin ber:
Jesus Kristus skjótt er her,
Hann skal heinta tey, sum á Hann hava trúð.
Har eitt brúdleyp stórt Hann ger,
makan vit ei sóu her,
ert tú búgvin, klædd í Lambsins brúðarskrúð?
Ver tilreiðar, ver tilreiðar,
ver tilreiðar, tað er sakin,
ver tilreiðar til at møta tínum Guð’.
Jesus kemur aftur skjótt, síni vil Hann heinta brátt,
ver tilreiðar, vel í dag hin góða lut.


text:
Virkisøki formansskapsins er: Formansskapur løgtingsins er hitt hægra fyriskipaða stýrið í løgtinginum og umboðar tingið úteftir. Formansskapurin skal tryggja, at løgtingsumsitingin virkar væl og tíðarhóskandi í allar mátar.Umframt viðger formansskapurin ítøkilig mál, ið sbrt. tingskipanini skulu leggjast fyri formansskapin, mál av grundregluligum týdningi og/ella stórum týdningi og mál, sum annars skulu verða viðgjørd eitt nú:
1) Hægri fyriskipaðar spurningar løgtingsarbeiðinum viðvíkjandi,
2) lønarviðurskifti løgtingsmanna sbrt. stýrisskipanarlógini § 25,
3) spurningar, um tingmaður í valskeiðnum hevur mist valbæri sítt og tí má siga tingsessin frá sær sbrt. stýrisskipanarlógini § 6, stk. 4,
4) spurningar um at taka óárinið frá løgtingsmanni sbr. stýrisskipanarlógini § 24.
Formansskapurin setir løgtingsskrivstovustjóran sbrt. tingskipanini § 20. Formansskapurin tekur støðu til mál, sum skulu verða burturvíst eftir reglunum í tingskipanini § 57, stk. 1.


text:
Nordisk Rusmiddel Seminar 2018
Fólkaheilsuráðið skipaði fyri Nordisk Rusmiddel Seminar 2018
Nordisk rusmiddel seminar 2018 hevur verið í Føroyum í ár. Fólkaheilsuráðið var vertur fyri seminarinum, sum landsstýriskvinnan í Heilsu- og innlendismálaráðnum, Sirið Stenberg, setti mikumorgunin 22. august. 40 fólk úr teimum ymisku norðurlondunum, Grønlandi, Íslandi, Finlandi, Norra, Svøríki, Álandi, Danmark og Føroyum hava verið savnaði fyri at umrøða fyribyrgjandi arbeiðið á alkohol og rúsevnis økinum. Seminarið hevur verið sera áhugavert og gevandi og endaði á middegi í dag. Hesaferð hevur dentur verið lagdur á støðuna millum børn og ung, har evnini vóru:
- Søguliga gongdin í Føroyum
- Arbeiðið hjá Fólkaheilsuráðnum
- Týdningurin av ABC fyri sálarliga heilsu í mun til alkohol og rúsevni
- Drekkivanar í teimum ymisku londunum
- Ymiskar alkohol tilráðingar
- Avbjóðingar á økinum
- Liberaliseringar í mun til cannabis
- Møguligar avleiðingar, tá ið politiskar avgerðir verða tiknar uttan vísindaliga prógva gransking
- Hvønn týdning hevur gransking
- Marknaðarføring
- Hvørji átøk rigga
- Eyðkenni hjá ungum, sum drekka í mun til tey, sum ikki drekka
- Týdningin av góðum relatiónum, serliga relatiónir til foreldur
- Hvønn týdning hugburðurin hjá foreldrum hevur
- Hvussu stuðla vit foreldrunum á bestan hátt
- Hvønn týdning hevur samskifti um rúsvanar
Granskingin vísir týðiliga, at fyribyrgjandi arbeiðið riggar og vit eru væl við í Føroyum. Tí skulu vit halda fast um tær verkætlanir, sum vit longu nú arbeiða við. Tó liggja Føroyar á næst síðsta plássinum í norðurlondum, tá ið tað snýr seg um aldur fyri nær ein byrjar at drekka alkohol, so her hava vit nakað at arbeiða við, tí vit síggja, at tað hava onnur megnað at broytt í størri mun enn vit í Føroyum.


text:
Og teir hava fleiri ferðir roynt at samanbera Obama við Carter. Aftur her:
Republicans and their surrogates spent much of Thursday pinning the Carter kick-me sign on Barack Obama, portraying the current commander-in-chief as a Carter-esque wimp unwilling to challenge Islamist militants raging outside U.S. consular buildings in Libya, Yemen and Cairo.
Romney er aftanfyri í veljarakanningunum og hevur verið tað so gott sum alla tíðina. Munurin hevur tó varierað eitt sindur. Á tann hátt minnir tað eitt sindur um 1980 -- higartil -- tí tað var ikki fyrr enn beint fyri valgið, at Reagan fór fram um Carter í veljarakanningunum.
Vinstravongurin tók ongantíð Reagan í álvara, og tað var helst eitt mistak í valstríðnum og aftaná. Sjálvt aftaná hann var valdur, varð Reagan kallaður vánaligur sjónleikari og ein cowboy. Tað var tó júst tað, amerikanarar vildu hava, tá kenslan breiddi seg um, at Amerika var ikki so sterkt sum áður, m.a. eftir at amerikanska sendistovan í Iran varð hersett og starvsfólkini har hildin gíðslar. Og júst tí er hetta kanska ikki skilabesta atfinning móti Romney, Obama kemur við í sendingini 60 minutes:


text:
U18 Gentur: Vunnu 3-2 á Lettlandi
ítróttur03-07-2017 - 21:39 - Jóanis Albert Nielsen
Í næsta dystinum í UEFA menningarkappingini í Lettlandi eydnaðist føroyska U18-landsliðnum við gentum at vinna 3-2 á vertslandinum
- Úrslitið kundi lættliga verið 7-1 til okkum ístaðin. Vit vóru betri enn Lettland, og vit spældu okkum til nógvar heilt stórar møgulleikar, men neyvleikin var ikki so góður í dag.
- Vit høvdu tó fullkomiliga kontrol á støðuni, líka til dómarin gav teimum tvey brotsspørk seinastu tríggjar minuttirnar. Tíbetur bjargaði Andrea tí seinna, og so stóðu vit eftir sum vinnarar, sigur ein væl nøgdur John Petersen, venjari.
Føroyar vunnu seinna dystinum í UEFA menningarkappingini fyri U18-landslið við gentum, sum farnu dagarnar hevur verið í Riga í Lettlandi.
Í fyrsta dystinum, sum varð spældur sunnudagin, taptu okkara gentur tepurt fyri Turkalandi. Men mánadagin hilnaðist betri, tá føroyska liðið royndi seg ímóti vertslandinum, Lettlandi. Úrslitið gjørdist 3-2 til Føroyar.
Sonja Dalsgaard legði Føroyar á odda 1-0 og 2-0, áðrenn Lettlandi minkaði um munin. 2-1 var eisini støðan í hálvleikinum. Í seinna hálvleiki økti Julia Mortensen til 3-1, men stutt fyri leiklok minkaðu lettisku genturnar við brotssparki til 3-2.
Heilt ímóti endanum var nær við, at Lettland fór at stjala føroyska sigurin, tá dómarin aftur floytaði fyri brotssparki. Men málverjin, Andrea Hoydal, sum eisini varð kosin til dagsins spælarar, bjargaði meistarliga.
- Hesar báðar dystirnar hava vit brúkt alt fólkið á ymiskum plássum. Eingin hevur spælt meira enn 120 minuttir, og eingin hevur spælt minni enn 40 minuttir, júst sum UEFA vil tað. Eisini fingu allar 18 genturnar loyvi til at verða í byrjunarliðnum annan dystin, so eg haldi, at tær allar eru eitt upplivilsi ríkari, umframt at vit í venjarahópinum eru blivin nógv klókari upp á nógv viðurskiftir, sigur John Petersen at enda við heimasíðuna hjá FSF.
Føroyska ferðalagið kemur heim aftur týsdagin.
Aftaná dystin var føroyski málverjin, Andrea Højsted vald til dagsins spælara - Mynd: Trygvi


text:
Jens Hákun Leo
08.05.2017 - 10:05
Tíðindi > Uttanlands > Politikkur
Marine Le Pen fekk á leið 34% av atkvøðunum til franska forsetavalið í gjár, hvat ið var minni enn tey umleið 40%, sum hon upprunaliga stóð til at fáa í veljarakanningum undan valinum.
Harvið er greitt, at miðsinnaði Emmanuel Macron verður nýggjur franskur forseti við okkurt um tveimum triðingum av atkvøðunum.
Men meðan partar av vesturlendskum miðlum fegnast um, at víðgongda høgravenda Marine Le Pen tapti valið í gjár, er tað tó ein sannroynd, at høgrarákið í vesturheiminum heldur fram.
Tí seinast Front National hevði eitt umboð til seinna umfar av franska forsetavalinum var í 2002, tá ið Jean Marie Le Pen, pápi Marine Le Pen, dystaðist ímóti Jacques Chirac. Tá fekk fyrrnevndi einans góð 18% av atkvøðunum.
Høgraumboðini í Fraklandi hava sostatt av álvara fingið vind í seglini hesi seinastu árini.
Spurningurin, sum stendur eftir, er sjálvsagt, hvørt framgongdin hjá høgraumboðunum í Fraklandi, eins væl og í Evropa, USA og aðrastaðni við, kemur at halda áfram hesa næstu tíðina.
Sigrar hjá høgraflokkum farnu árini (sigurin hjá Erdogan íroknaður í hesum føri, av tí at tann sigurin, eins væl og hinir, umboðar eina reaktión ímóti "mainstream"):
2001-2011: DF er stuðulsflokkur hjá donsku stjórnini og fær eitt sera gott fólkatingsval í 2015; 21,1% av atkvøðunum, og er hann nú landsins næststørsti flokkur
2010 og 2015: Tey Konservativu í Bretlandi vinna bretska tjóðartingsvalið. Demokratarnir í USA missa meirilutan í Umboðsmannatinginum í 2010 og Senatinum í 2014
September 2014: Svøríkisdemokratarnir fáa 13% av atkvøðunum til svenska tjóðartingsvalið, og er nú landsins triðstørsti flokkur
Juni 2016: Brexit - Bretar atkvøða fyri at fara úr ES
November 2016: Republikanski Donald Trump vinnur á Hillary Clinton
Desember 2016: Víðgongdi høgravendi Norbert Hofer klárar seg lutfalsliga væl til umvalið til eysturríkska forsetavalið, men tapir tó, tá ið samanum kemur, ímóti vinstravenda Alexander Van der Bellen. Hann klárar seg uppaftur betur til tað upprunaliga forsetavalið í mai 2016
Mars 2017: Geert Wilders í Frælsisflokkinum fær eitt sera gott val til hollendska tjóðartingið; hann fær eina framgongd uppá 5 prosentstig, og er nú flokkur hansara landsins næststørsti
Apríl 2017: Á einari fólkaatkvøðu verður úrslitið, at turkiska fólkið atkvøður fyri at geva forseta landsins, Recep Tayyip Erdogan, munandi víðari heimildir, enn hann hevði frammanundan
Mai 2017: Marine Le Pen kemur víðari til annað umfar av franska forsetavalinum, har ein triðingur av fraklendingunum atkvøða fyri henni


text:
- Tíðindi, mentan og ítróttur
Tryggingin fær ikki selt svartkalvan hjá Ågot
Tryggingarfelagið Føroyar og Heilsufrøðiliga starvsstovan bíða eftir Vinnukærunevndini, sum skal viðgera kæru frá Tryggingarfelagnum um avgerðina hjá Heilsufrøðiligu starvsstovuni at kolldøma fiskin, sum var í lastini á Ågot, tá Ågot varð ásigld í Klaksvík tann 25.februar.
Heilsufrøðiliga starvsstovan avgjørdi, at fiskurin, frystur svartkalvi, ikki kann nýtast til mannaføði ella djóraføði.
Tryggingarfelagið Føroyar, sum tryggjaði fiskin, vil hava avgerðina broytta, so fiskurin kann brúkast bæði sum mannaføði og djóraføði, ella, um ikki annað, ein partur av lastini.
Tryggingin eigur fiskin
Tryggingarfelagið hevur latið reiðaríinum hjá Ågot endurgjald fyri lastina og eigur tí nú fiskin.
Sum vera man vil Tryggingarfelagið hava sum mest fyri frysta svartkalvan, sum liggur á goymlsu í Klaksvík.
Tryggingarfelagið hevur, vent sær til professionellar keyparar, sum plaga at keypa frystan svartkalva.
Tann keyparin, sum vanliga keypir frysta svartkalvan hjå Ågot, vil keypa alla lastina, um hann fær 30 prosent í avsláttri.
Men so er tað, at Heilsufrøðiliga starvsstovan sigur, at lastin kann hvørki brúkast sum mannaføði ella djóraføði.
Sannlíkt dálkaður
Orsøkin er, at fiskurin hevur verið undir í sjógvi við kai í Klaksvík. Tí er sannlíkt, at fiskurin er dálkaður av sjógvi, olju og aðrari kemiskari dálking.
Hesa avgerð kærdi Tryggingarfelagið Føroyar til Vinnukærunevndina 8.apríl.
Sí eisini


text:
U15 Gentur vunnu bronsu
Gentur U15 hava í dag vunnið bronsu í landskappingini.
Áðrenn seinasta dystin, kundu tær vinna bæði gull og silvur, men so var treytin, at tær vunnu seinasta dystin í móti HB. Hesin endaði tíverri við, at HB vann 2-0 og tryggjaði sær harvið gullið.
Hesar gentirnar hava eisini fyrr í ár fingið silvur í steypakappingini. Hetta má metast sum eitt flott úrslit, tá hugsa verður um, at allar hesar gentirnar eru frá yngra árganginum, og hava tí aldur til U15 aftur komandi ár.
KÍ ynskir tykkum hjartaliga tillukku við bronsuni. Eisini skal ljóða eitt hjartaliga tillukku til HB við Føroyameistaraheitinum og til B36 við silvurnum.


text:
At vera tann nýggi í flokkinum
Hjá summum merkir eitt nýtt skúlaár ikki bara ein nýggj skúlastova og nýggir lærarar. Tað merkir eisini ein nýggjur skúli, nýggir vinir og nýggir vanar.
STROK hevur hitt 12 ára gamla Ritthikan Uadhaw og 13 ára gamla Trónd Hera Tórhalsson, sum báðir eru byrjaðir í nýggjum skúla eftir summarferiuna.
- Hetta er aðru ferð, eg skifti skúla. Eg fór í fyrsta flokk í Tailandi. Tá ið eg var níggju ár, fluttu vit til Føroyar, og eg fór í skúla her. Tá kendi eg ikki landið, og eg dugdi heldur ikki málið, so tað var ein nógv størri broyting enn nú, sigur Ritthikan.
Sama um tú ert tann nýggi ella tann, sum tekur ímóti tí nýggja, so halda bæði Ritthikan og Tróndur tað vera umráðandi, at tú ert opin og fyrikomandi.
Ert tú eisini tann nýggi í ár?
Minst til ...
• at tað er natúrligt at vera fjálturstungin
• at tað er vanligt at føla seg einsamallan í fyrstani
• at tað eru onnur, sum hava tað júst sum tú
• at eitt smíl er stytsti vegurin millum fólk
Les alla samrøðuna í STROK 5/17


text:
Hetta dámar mær at lesa ...
Bartal Páll Klein
Aldur: 11 ár
Býr: Tórshavn
Skúli: Skúlin við Løgmannabreyt
Ítriv: Fótbóltur, hondbóltur, saxofon og klaver
Yndislitur: Reytt Yndisfilmur: James Bond, Spectre
Yndisísur: Magnísur við pulvurdrússi
Kelidýr: Ein American Cocker Spaniel, sum eitur Cheetah
Yndibókaslag: Spenningsbøkur
Hvørja bøkur lesur tú beint nú?
- Harry Potter, Fangin úr Azkaban. Hetta er fjórðu ferð, eg lesi hana.
Hvat slag av bókum dámar tær best?
- Mær dámar sera væl tekni, fantasy og spenningssøgur.
Nær lesur tú?
- Eg lesi hvønn dag, umleið tveir og ein hálvan tíma um dagin. Eg lesi allastaðni, har eg kann.
Eigur tú nógvar bøkur?
- Ja, eg eigi heilt nógvar bøkur, og eg læni eisini bøkur á bókasavninum.
Hvat gert tú við tínar bøkur, sum tú hevur lisið?
- Eg goymi tær, og onkuníð lesi eg tær umaftur.
Er tað nøkur bók, sum tú gleðir teg til fer at koma?
- Eg gleði meg til at lesa ‘Dust’ og ‘Træhúsið í 26 hæddum’.
Hvat fert tu at lesa í summar?
- Eg fari at lesa Pax 9 og triðju bókina um William Wenton.
Bókaprei frá Bartal Páll
• Harry Potter
• Flogmaðurin
• Snigskjúttin
• Undur
• John Blake
... og nógvar aðrar


text:
Orð: Warren D. Cornell
Lag: W. George Cooper
Týtt: Arnfinnur Setberg
1. Fjart í sál míni spælir eitt yndisligt lag,
søtt sum sálmur og sitaraljóð,
og sum himmalsku vøtn tað ótømandi er –
eins og endaleys silvitnisró.
Niðurlag: Frið, frið, lívsælan frið,
tú, áh, Faðir úr erva mær gav.
Um ævirnar sál mína fyll – biði eg –
títt kærleikans botnleysa hav.
2. Áh, teir ríkdómsins skattir, tann friður mær gav,
og eitt skjól, sum er sál míni í,
sum er sterkt, so ei makt burtur ríva tað kann –
trygt tað stendur um æviga tíð.
3. Í tí lívsæla friði eg hvíli í dag.
Eg í varðveitslu Jesu meg gav,
eri vardur frá vanda á degi og nátt,
av hans dýrd flýtur steyp mítt útav.
4. Og eg hugsi, tá komin til friðarins stað,
har eg friðarins upphav skal sjá,
at tann fagnaðarsongur, ið frelst syngja har,
allan Himmalin fylla skal tá.


text:
Tíðindi
10. apríl 2018
Mentamálaráðið hevur við orðum og peningi varpað ljós á málmenningina hjá okkara smæstu børnum í 2018. Óført tiltak, nú okkara viðbrekna mál er í støðugari hóttan av alheimsgerðini, tøknini og spølum á útlendskum málum.
Eisini mugu vit ikki gloyma, at vit hava fleiri børn – og vaksin – enn nakrantíð, sum eru fleirmælt. Hetta ger eisini, at vinfólk hjá útlendsku børnunum mangan tosa enskt saman, og hetta kann í summum førum elva til, at føroyska málið verður meira fremmant enn enskt hjá báðum pørtum.
Fokusið hjá MMR er dagstovnaøkið, men vit eiga - og hava skyldu til - í skúlanum at støðugt menna okkara næmingar í móðurmálinum.
Lesa sum ongantíð fyrr
Alt er als ikki vorðin verri. Børnini lesa longu frá 1.-2. flokki í flestu skúlum eina rúgvu av føroyskum bókum. Úrvalið er rúgvismikið, og serliga krabbabøkurnar og aðrar spennandi krimi-, fantasi- og ungdómsbøkur til ung hava viðført, at børn lesa nógv og fjølbroytt frá sera ungum árum.
Umráðandi er, at lærararnir fara rætt fram og fylgja leiðbeiningunum soleiðis, at talan verður um veruliga næmingatillagað lesing, sum mennir lesingina hjá børnini á skynsamasta hátt.
Strok og Píkasjey
Tíverri síggja vit á haldaratølunum, at skarin í Strok og í nýggja barnablaðnum, Píkasjey, sum er til børn í innskúlingini, er fallin munandi seinastu árini. Hetta er púrasta í andsøgn við, at børn lesa sum ongantíð fyrr í skúlunum – serliga í innskúlingini. Bókasavnsvørðir siga eisini frá gleðisøgum um vaksandi lesihuga hjá teimum yngstu.
Vit hava sera gott tilfar á føroyskum máli í báðum barnabløðunum, og tí er tað heldur óskiljandi, at tað ikki eru fleiri haldarar. Hetta er eitt gylt høvi hjá børnum okkara at menna sítt mál og eisini menna sítt tilvit um ymisk evni. At fáa innlit og vitan er helst ein mangulvøra nú á døgum, har skermar og undirhald hava fingið fast innivist í menskuni hjá okkara børnum.
Latið børnini sleppa at menna sítt mál og tilvit á góðan, námsfrøðiligan hátt við góðu barnabløðum okkara.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Chesterfield - hosur og sjampo
Pensiónsnýskipanin minnir meg eitt sindur um jólapakkarnar til sjófólk, uttan at eg undirmeti týdningin av jólapakkunum.
Komi aftur til hetta seinni.
Men skulu allir pensionistar hava eina mánaðarliga veiting – og skal kjakið verða á støðinum hjá formanninum í Sambandsflokkinum og smálutum, heldur enn neyðugum hægri støði?
Sum arbeiðsfólk gjalda vit skatt í felagskassa til skúlar, sjúkrahús, røktarheim, vegir, pensión og annað.
Frá vøggu í grøv er øgiliga ymiskt, hvussu vit fáa úr felagskassa, ella hvussu vit gera nýtslu av almennu tilboðunum, sum eru í felagskassa.
Summi hava fleiri børn at koyra gjøgnum skipanir, onnur hava fá ella eingi børn.
Summi hava afturvendandi heilsutrupuleikar, meðan onnur lítlar og ongar vitjanir hava í heilsuverkinum.
Summi nýta vegakervið, ítróttar- og svimjihallir, kvøldskúla og so framvegis, onnur lítið og einki.
Og soleiðis kunnu vit halda áfram og vísa á, hvussu ymiskt vit nýta kassan.
Eisini er ymiskt, hvussu vit rinda í kassan, ikki bara við atliti til lønarmun, men eisini við atliti til skattaskipanir, frádráttarskipanir, hjúnarstøðu o.a.
Men tá vit gerast 67, skal bráddliga alt verða nærum líka. Uttan mun til ríkan ella fátækan og uttan mun til yvirflóð ella hungursmark. Og hví tað?
Pensiónsskipanin er frá tí tíðini, tá eftir-lønar-aldur, sum orðið sigur tað, var aldur uttan løn. Og tí mátti eitthvørt alment stáplast upp á beinini, sum tryggjaði hesum aldursbólki livilig kor.
Síðani er nógv vatn runnið í ánni og almenn hjálp til livilig kor, i fleiri førum, søga.
Tí arbeiðspláss, fólk og fakfeløg sjálvi tryggja eftirlønaraldur.
Tí tað hava verið sera góðar tíðir og møguleikar hjá fólki at spart upp, sum heild.
Eins og ríkidømi frá undanfarna ættarliði leggur afturat og í fleiri førum telur rúgvismikið, sum arvur.
Tí verður ein partur av fólkinum væl fyri.
Henda lýsing av fíggjarstøðuni hjá komandi pensionistum, bólkað sum betri og verri og henda kunning og kjak um veruliga tørvin, hevur ikki verið í almenna rúminum.
Hinvegin verður næstan bara tosað um hvussu hesi almennu pensiónsgjøld ávirka búskapin og búskaparliga haldførið, og orð sum grundløn, samhaldsfasti, skattur, mótrokning, fyritíðarpensión og útsett pensión verða søgd aftur og aftur, og so tekniskt, at fjøldin møguliga missir tráðin, missir orienteringina og tekur frástøðu frá evninum.
Ella tá onkur hissini afturmelding hoyrist úr almenna rúminum, er tað frá pensionistunum ella teim á gáttini til tað tíðarskeiðið. Einki galið við tí, men hvat við øllum hinum, sum verða pensionistar um eini tíggju tjúgu ár, -hava øll hesi somu áskoðan, ynskja tey almennar veitingar, ella ynskja tey at megna henda partin sjálvi?
Soleiðis, at meira verður til teirra sum veruliga hava tørvin, eins og til annan øktan tørv, sum heilt víst fer at vísa seg innan heilsuverk og eldrarøkt?
Eiga vit ikki at taka hetta lívsneyðuga kjakið haldførinum á pensiónini viðvíkjandi?
Ella skulu vit gera sum vit altíð hava gjørt - geva jólapakkar til allar sjómenn?
Ivist ikki í, at rokskiparin í chesterfieldsofuni gleðist um shampoodunkin og hosurnar jólaaftan. Ella meira um tankan, fyri heilsuna, fyri kvinnuna ‘aftanfyri sloyfuna’ og fyri kensluna av at hoyra til.
Men í hesum pensiónshøpi verður tankin, heilsanin og strembanin eftir at ganga øllum á møti, ov dýr.
Og kann koma okkum aftur um brekku, tá heilsuverk og eldrarøkt fara at banka uppá í nógv størri pengaskala enn nú.
Haldi útmeldingina hjá formanninum í Sambandsflokkinum vera púra burturvið og heilt uttan ábyrgd fyri landi og fólki – tá hansara sjóneyka og grannskoðarabrillur stilla seg inn á kjakið um grundløn, mótvegis samhaldsfasta og hvørt tað skal eita tað eina ella tað annað.
Heldur enn at lyfta kjakið upp á neyðuga støðið, sum vísir ábyrgd fram í tíðina og til 2025, tá 30% fleiri verða yvir áttati, eins og nógv færri skattagjaldarar.
Alt annað tos, ella uttanumtos, er fullkomuliga ábyrgdarleyst!
Við vón um heildarviðgerð og djúpri kjak um evnið.
Bergun Kass, býráðslimur.


text:
Útgávukonsert í Mentanarhúsinum
Guðrun & Bartal góvu út nýggja fløgu tann 5. apríl í ár, ið kallast “Vónin er”, og í tí sambandi, verður stórsligin útgávukonsert í Mentanarhúsinum í Fuglafirði sunnukvøldið tann 28. apríl kl. 20.00.
Guðrun & Bartal møta upp við sera góðum tónleikarum aftrat sær hetta kvøldið, og tey eru:
Benjamin Petersen, Mikael Blak, Petur Háberg, Per I. Højgaard, Unn Patursson, Pætur á Borg og Bogi á Borg.
Atgongumerki kunnu einans keypast við dyrnar, og kostnaðurin fyri konsertina er 120,-


text:
Kappingin er opin fyri øllum talváhugaðum, eisini teim sum ikki – ella bara partvís – hava luttikið higartil. Í finaluumfarinum verður tískil ikki bert telvað um endaligar plaseringar í samlaðu kappingini. Telvað verða 7 umfør, har umhugsunartíðin er 10. min. + 5 sek. í part til talvið.Les meira »
Barnakapping í Klaksvík, sunnudagin 15. apríl
Barnakappingin, ið lýst varð í talvkalendaranum at vera tann 8. apríl í Klaksvík, verður í staðin sunnudagin 15. apríl. Nærri upplýsingar koma seinni.Les meira »
Havnar Telvingarfelag gjørdi bart
So eru seinastu leikirnir fluttir í ársins FM-kapping í talvi fyri einstaklingar 2018. Sjeynda og seinasta umfar var avgreitt á Finsen í Havn í dag. Altjóða dómarin Arild Rimestad, sum hevur búð í Danmark í nógv ár, men fekk sín talvuppvøkstur í Havnar Telvingarfelag í 80-unum, og í dag reikar víða um heim sum altjóða talvdómari, hevur stjórnað FM-kappingini við tryggari hond.Les meira »
Helgi føroyameistari
Fyri løtu síðani gjørdist greitt, at Helgi Dam Ziska úr Havnar Telvingarfelag hevur endurvunnið FM-heitið í talvi 2018.Les meira »
Helgi vann
Høvdingar hittast! Helgi Dam Ziska og Rógvi Egilstoft Nielsen í avgerandi toppdysti í dag. Stórmeistarin og føroyameistarin Helgi Dam Ziska úr Havnar Telvingarfelag vann í dag toppdystin móti Rógva Egilstoft Nielsen úr Sandavágs Talvfelag, og tók eitt týðandi stig í strembanini at endurvinna FM-heitið fyri einstaklingar.Les meira »
Helgi og Rógvi á odda
Kappingin um føroyameistaraheitið í talvi stendur millum Helga Dam Ziska og Rógva Egilstoft Nielsen. Teir eru javnir í oddanum í Landsliðsbólkinum – eitt stig undan teimum næstu í røðini. Báðir vunnu í dag. Helgi syfti Rana Nolsøe sum ein vøtt, og Rógvi vann eisini ógvuliga sannførandi á Ólavi Simonsen, sum ikki fótaði sær eftir minni gott byrjanarspæl við hvíta fólkinum. Rógvi dugdi væl at vinna sær initivativið og hava mótstøðumannin undir støðugum trýsti eftir einari av høvuðslinjunum.Les meira »
Spenningur um FM
Rógvi Egilstoft Nielsen bjóðar nú stórmeistaranum Helga Dam Ziska av í FM-orrustuni í talvi. Annan dagin á rað mátti stórfavoritturin sættast við remis. Í gjár fekk Sjúrður Thorsteinsson remis móti Helga, og í dag eydnaðist Hans Kristiani Simonsen – sum hevur 400 ratingstig færri enn Helgi – eisini at fáa javnt.Les meira »
Nógv remis
Støðan broyttist einki í oddanum í Landsliðsbólkinum eftir triðja umfar í FM-kappingini í talvi í dag. Á trimum av fýra borðum endaði tað javnt.Les meira »
Helgi á odda
Eftir tvey umfør er Helgi Dam Ziska einsamallur á odda í meistaraflokkinum í FM-kappingini í talvi fyri einstaklingar. Stórmeistarin hevur sum tann einasti vunnið bæði talvini higartil. Helgi hevur verið ógvuliga sannførandi við svarta fólkinum í báðum fyrstu umførunum. Leygardagin vann hann á Ólavi Simonsen, og sunnudagin á Rógva Mortensen. Í øðrum umfari offraði hann óvæntað finnu frúgvarmegin í einari Samisch-líkari støðu í kongaindiskum, men fekk sera gott spæl og vann í stórum stíli.Les meira »
Favorittarnir vunnu
Telvararnir við hægsta styrkitalinum í Landsliðsbólkinum, Helgi Dam Ziska og Rógvi Egilstoft Nielsen, vunnu báðir í fyrsta umfari í FM-kappingini í talvi fyri einstaklingar í gjár. Helgi vann á Ólavi Simonsen og Rógvi á Hans Kristiani Simonsen. Á hinum borðunum var remis. Carl Eli Samuelsen og Sjúrður Thorsteinsson telvaðu javnt sínamillum, og sama gjørdu Rani Nolsøe og Rógvi Mortensen.Les meira »


text:
Vísandi til tíðindaflutningin nú um vikuskiftið um leiklut mín sum býráðslimur í Klaksvíkar býráð í máli um landistøð hjá Bakkafrost í Klaksvík havi eg hesar viðmerkingar:
· Eg eri í starvi hjá Bakkafrost-samtakinum, sum samanlagt telur umleið 900 starvsfólk
· Talan er um eitt starv, har eg havi ábyrgd av KT-økinum hjá Bakkafrost
· Eg er ikki partur av leiðslutoyminum fyri samtakið
· Eg fái ongar fyrimunir í starvinum aðrar enn teir, sum øll onnur vanlig starvsfólk í samtakinum fáa
Við støði í hesum havi eg higartil mett meg at vera gegnigan at viðgera mál hjá Bakkafrost sum býráðslimur í Klaksvíkar býráð. Heldur eingin býráðslimur hevur nakrantíð gjørt meg varugan við, at tey hava aðra hugsan um hesi viðurskifti. Her skal eisini havast í huga, at hetta mál varð stovnað fyri gott 1 ½ árum síðan í mars mánað 2017, og síðani tá hevur verið aktuelt í býráðsarbeiðnum fleiri ferðir.
Tí undrar og harmar tað meg, at tað nú – í miðlunum – eru býráðslimir, sum eg dagliga samstarvi við í býráðsarbeiðnum, sum higartil einki hava sagt, men sum nú hava eina greiða og sterka meining um, at eg eri ógegnigur í mun til mál hjá Bakkafrost.
Sambært fyrisitingarlógini § 3, stk. 1, nr. 3, krevst fyri at gerast ógegnigur, at tú annaðhvørt ert í leiðsluni í einum felag ella – fram um onnur starvsfólk – hevur serstakt tilknýti til felagið. Hetta havi eg ikki.
Sum nevnt er her talan um eitt samtak, sum telur umleið 900 starvsfólk, og har ein týðandi partur av føroysku arbeiðsmegini tískil arbeiðir. Grundað á hetta og grundað, at eg sum nevnt hvørki eri í leiðslutoyminum ella havi tilknýti til samtakið fram um onnur vanlig starvsfólk, havi eg samsvarandi § 3, stk. 1, nr. 3, í fyrisitingarlógini mett meg at vera gegnigan sum býráðslim í Klaksvíkar býráð at viðgera mál hjá Bakkafrost.
Við hesum vóni eg at hava svarað nøktandi upp á fyrispurningar viðvíkjandi gegni mínum sum býráðslimur í Klaksvíkar býráð at viðgera mál, sum hava við Bakkafrost-samtakið at gera.
Klaksvík, 8. oktober 2018
Kristian Eli Zachariassen
Býráðslimur í Klaksvíkar býráð


text:
Páskadagur
Páskadagur er kristin halgidagur til minnis um uppreisn Jesusar, sum sagt verður frá í Bíbliuni, í Matteusar evangelium kap. 28; Markusar evangelium kap. 16; Lukasar evangelium kap. 24 og Jóhannesar evangelium kap. 20. Páskadagur er ikki sama dato hvør ár, men er altíð fyrsta sunnudag eftir fyrsta fullmána eftir várjavndøgur. Páskadagur kann sostatt í fyrsta lagi vera 22. mars (1818, 2285) og í seinasta lagi 25. apríl (1886, 1943, 2038). Navnið kemur av hebráiska orðinum pasah, sum merkir "at fara um" ella "at leypa um", og sipar til at deyðseingilin skuldi leypa um hús hebreara í Egyptalandi. Summir halda, at orðið kanska merkir "at fara yvirum", og skipar til útferðina úr Egyptalandi, tá ið ísraelsmenn gingu turrskøddir um Reyðahavið. Í hvussu so er gjørdust páskir týdningarmesta hátíðina hjá jødum, til minnis um hesar hendingar. Hon varð hildin í mánaðinum nisan (mars/apríl). Við uppreisn Krists verða páskir eisini týdningarmesta høgtíðin hjá kristnu kirkjuni, men nú við einum øðrum dámi.
Tað var kortini ikki fyrr enn á einum kirkjufundi í Nikea í árinum 325, at teir samdust um, at páskadagur skuldi vera fyrsta sunnudag eftir fyrsta fullmána eftir várjavndøgur ella fyrsta sunnudag eftir várjavndøgur, um fullmáni er henda dagin.


text:
Felags PIN-kotu til øll tíni kort
Um tú hevur fleiri kort í Suðuroyar Sparikassa, ber til at hava somu PIN-kotu til øll kortini. So sleppur tú undan at minnast fleiri PIN-kotur, og harvið kemur tú heldur ikki at ivast í hvør PIN-kota er til hvat kort.
Vilt tú hava felags PIN-kotu, velur tú PIN-kotuna til eitt av núverandi kortunum til felags PIN-kotu.
Um tú hevur fleiri kort, fáa hesi ikki valdu felags PIN-kotuna, fyrr enn tey verða útskift. Um tú vilt hava felags PIN-kotuna til øll tíni núverandi kort beinanvegin, verða nýggj kort bíløgd við einum tænastugjaldi pr. kort.
Felags PIN-kota er ikki bindandi, men kann frámeldast aftur, við at seta teg í samband við okkum.
Tú kanst fáa eins PIN-kotu til hesi kort
- VISA/Dankort
- Mastecard Debitt (privat og vinnu)
- Mastercard Kreditt (privat og vinnu)
Vinaliga set teg í samband við okkum, um tú ynskir felags PIN-kotu til tíni kort. Tað kostar einki, at stovna felags PIN-kotu.


text:
M5 HD Plus er eitt handhildið lesi-myndatól við einum 5" skíggja. Myndatólið er sera væl sniðgivið og er útgjørt við fleiri hentum stillingum, sum t.d. myndagoymslu, frástøðuvísing og lesilinjur.
HMI Nr 105431 Prísur u. mvg og frakt 3.500 kr
M5 HD Plus kann goyma upp til 60 myndir, sum tú kanst síggja, nær tú vilt. Flytbarar lesilinjur og maskur lættir um lesnaðin hjá fólkum við sjóntrupulleikum. Við tí henta fingraskíggjanum kanst tú flyta runt um á eini mynd við antin fingrunum ella við knappunum. Fyri at lætta um nýtsluna hevur M5 HD Plus bert heilt fáar knappar, sum stýra tær funkur og stillingar, sum eru neyðugar. M5 HD Plus myndatólið kann lesa bæði heilt nær og við størri frástøðu.
● TFT-5" fingraskíggi
● Suming 2,3x-16x
● Heil litir umframt 10 hákontrast-litstøður
● Bæði lesi- og frástøðu myndatól
● Uml. 4 tímar støðug nýtsla
● Uml. 4,5 tímars løðitíð
● Standari at sláa út
Útfyllið hesa bíleggingina, og minnist til at skriva navnið á skúlan ella brúkaran.


text:
Hugskotið
Hugskotið er her. Men tað skal setast í verk.
Størsta avbjóðingin er at gera hugskotið til virksemi og eina fyritøku, sum gevur yvirskot.
Vit bjóða ráð og vegleiðing til, hvussu hugskotið kann føra til virksemi, sum gevur yvirskot.
Eitt íverksetarahugskot verður tí fyrst og fremst mett eftir, um tað kann gerast ein til eina fyritøku, sum gevur yvirskot.
Best er at brúka neyðugu tíðina at kanna teir handilsligu møguleikarnar í hugskotinum, áðrenn farið verður í gongd av álvara
Kann hugskotið ikki bera yvirskot við sær, so skal tað sleppast beinanvegin.
Spurningur 1:
Havi eg eitt hugskot, sum kann loysa onkran trupulleika hjá fólki, og sum fólk vilja gjalda fyri at fáa loystan?
Spurningur 2:
Kann hugskotið gerast til vørur ella tænastur, sum fólk vilja keypa? Tað er her, at konseptið gerst kommersielt.
Spurningur 3:
Ber til at siga nærri, hvørjir kundar fara at keypa vøruna ella tænastuna?
Spurningur 4:
Hvørja kappingarstøðu er sannlíkt at eg komi í við nýggja virkseminum?


text:
Bogi Berg luttók til Universiade 2017 í Tapai, Taiwan.
Her er ein ferðafrágreiðing frá hansara fantastisku uppliving.
Í august í ár fekk eg møguleikan, at umboða tað danska universitetslandsliðið til Universiade 2017 í Taipei, Taiwan. Universiadan er OL fyri lesandi, uml. 10.000 luttaka úr øllum heiminum. Nærum allar olympisku ítróttargreinarnar eru umboaðar, og har í millum var sjálvandi amboðsfimleikur.
Rammurnar um leikirnir vóru nógv betri og størri, enn eg hevði væntað. Eg hevði ímyndað mær, einar oyggjaleika-líknandi leikir, bara við eitt sindur fleiri íðkarum. Longu á flogvøllinum í Taiwan sóu vit, hvussu nógv hjálparfólk vóru at hjálpa okkum, at koma trygt fram til Atlet-býin. Vit fingu okkara egna buss, og vórðu eskorteraði av einum løgreglubili. Komin til Atlet-býin skuldu vit bíða leingi, tí trupulleikar vóru við okkara akkreditering. Vit kundu ongastaðni fara, tí uttan akkrediteringskort slapp ein ikki inn nakrastaðni. Tá vit høvdu fingið okkara akkreditering fóru vit til ein annan part av atlet-býnum, har vit skuldu búgva. Her skuldu vit ígjøgnum eitt trygdareftirlit, eins og man skal áðrenn man skal umborð á eitt flogfar. Hetta trygdareftirlitið skuldu vit ígjøgnum hvørja ferð vit skuldu inn í atlet-býin.
Tá vit komu inn í atlet-býin sóu vit einar 12-14 stórar og nýggjar bygningar, og tað var trupult at skilja, at vit skuldu búgva her. Bygningarnir vóru allir bygdir til Universiaduna, og vit skuldu búgva í 18. Hædd. Íbúðirnar vóru stórar, men rættiliga tómar, av tí at tey einans høvdu givið okkum teir møblarnir, sum vit beinleiðis høvdu brúk fyri – eina song og eitt borð. Ein køkur var eisini, men hann skuldu vit ikki nýta, tí vit høvdu atgongd til matteltið, sum var opið frá kl. 05 um morgunin til kl. 02 um náttina. Í matteltinum vóru alskyns heitir og kaldir rættir úr øllum heiminum, so har var ríkiligt at velja í. Tó smakkaði man væl at hetta var “massaproduseraður” matur, tí alt smakkaði av tí sama, og kvaliteturin var til tíðir ivasamur. Men ein gjørdist mettur, tí har vóru altíð onkrir rættir, sum man kundi lýta á (pitsa úr Italienska básinum plagdi at tryggja, at man bleiv mettur og væl settur).
Á gøtunum blivu vit móttikin sum heimsstjørnur, og fólk komu í heilum yvir, og vildu taka myndir saman við okkum. Hetta var ein stuttlig og ørvísi uppliving, men tíbetur var ein bara heimsstjørna í eitt avmarkað tíðarskeið, tí tað var ikki líka spennadi og stuttligt aftaná dagsins mynd nr. 50. Ein fekk tó smílið fram til hvørja mynd, tí tey lokalu, og serliga tey ungu, blivu ovurfegin hvørja ferð tey sloppu at taka eina mynd, og tað var stuttligt, at geva teimum eina gleðiliga uppliving eisini.
Vit vandu hvønn dag fram til kappingina, og summar dagar vandu vit tvær ferðir. Fimm upphitingarhallir vóru, 2 til kvinnur og 3 til menn, og hallirnar høvdu øll amboðini. Tað vóru 5 gólv og 5 hestar, sum einans vóru til upphiting. Amboðini vóru av slagnum Tai-Shi, sum vísti seg at vera eitt kopiprodukt av bæði Spieth og Gymnova, men kvaliteturin var góður. Gólvið var sera undarligt at leypa á í byrjanini, men aftaná eina venjing hevði ein lært tað at kenna og visti, hvussu ein skuldi temja tað.
Aftaná 5 dagar í Taipei kom kappingardagurin endiliga. Okkara kapping var tann fyrsta av øllum til leikirnar, og kappingin lá so mikið tíðliga, at vit kappaðust áðrenn leikirnir blivu settir.
Kappingin gekk fínasta slag fyri mítt viðkomandi. Vit byrjaðu í lop yvir hest, og her skuldi eg eftir ætlan gera strekta tsukahara við 1,5 skrúvu, og strekt yvirslag við 0,5 skrúvu. Til upphitingarlopið, beint áðrenn kappingina, bleiv eg “vekk” í luftini í mínari tsukahara, og hetta gjørdi, at eg bleiv eitt sindur meira nervøs enn eg burdi verið. Tá eg so skuldi gera tsukahara til kappingina, var eg rættiliga varin, so eg krepti beinini eitt sindur ov nógv, og fekk tí lopið viðurkent sum krept heldur enn strekt, og eg misti sostatt 1,2 stig av mínum útgangskarakteri. Hetta kostaði dýrt, hóast lopið var væl útført. Seinna lopið, sum var yvirslagið, eydnaðist tíbetur væl, og eg endaði tí á einum nøktandi karakteri – hóast eg saktans hevði kunna gjørt tað betur.
Á gólvinum gekk íðkanin hjá mær heilt væl, og eg gjøgnumførdi íðkanina uttan størri feilir. Tó vóru sera nógvir smáir feilir og óneyðug fet, og hetta kostaði rættiliga dýrt í míni útførslu. Heilt galið var tað tó ikki, tí eg bleiv hóast tað tann besti í danska hópinum á gólvinum.
Tað var feitt, at kappast á altjóða støði og fáa møguleikan at royna seg til eina FIG-góðkenda kapping. At kappast í reyðum og hvítum við Dannebrog á bringuni var ein onnur kensla enn tann eg fái, tá Merkið prýður kappingarbúnan, men hóast tað, so var upplivingin heilt fantastisk. Í danska ferðalagnum vóru við uml. 60 luttakarar, og samanhaldið millum íðkararnar var sera gott, og nógv nýggj vinarbond blivu knýtt.
Tað er spell, at Universiadan er so ókend í Føroyum, og mær vitandi eri eg tann fyrsti føroyingurin, sum hevur luttikið í hesum tiltakinum. Óivað eru fleiri føroysk universitetslesandi, sum kunnu kvalificera seg til Universiaduna, og eg vil viðmæla øllum, sum hava møguleikan, at royna at sleppa við til hetta ovurstóra tiltakið. Hetta var av álvara ein uppliving fyri lívið.


text:
Á Eystanstevnu verður skipað fyri báta og camping treffi í bátahylinum í Runavík.
Á Eystanstevnu, sum verður annað vikuskifti í Juni, er ætlanin at skipa fyri hugna á havnarlagnum har ymisk felags tiltøk verða fyriskipaði inni í tjaldinum, sum verður sett upp á staðnum.
Vísandi til Eystanstevnu skránnað, verður millum annað:
Nógvur góður tónleikur.
Stóri, litríki og buldrandi karnevalurin
Syngið við
Listaframsýningar
Midnáttarsamkoma
.... og mangt, mangt annað.
Um kvøldið spælir country kongurin Hallur Joensen til dans.
Alt parkeringsøkið norðan fyri frostgoymsluna verður sett av til campingvognar.
Atgongd er til streym bæði til vognarnar og til bátarnar (Tallykey)
Atgongd verður til vatn á økinum.
Atgongd verður til Wc
Atgongd verður til brúsu (i ítróttarhøllini frá kl. 10.00-12.00 hvønn dag)
Matur og drekka kann keypast á staðnum.
Bátarnir hittast út fyri Saltnes fríggjakvøldið 10.juni kl 18.30.
Campingbilar/vognar sleppa inná økið kl 18.30.
Tekning á kunningarstovuni í Runavík kunnningarstovan@runavik.fo +298 417060


text:
Ongin sannur skoti er hópdrápsmaður
Hvør er sannur kristin? Hvør er sannur gudloysingur?
‘Ongin sannur skoti’ er eitt heiti fyri eina logiska villu. Villan varð fyrstu ferð lýst í 1975 í bókini Thinking About Thinking eftir Antony Flew. “Ongin skoti etur havregreyt við sukri,” er eitt vanligt dømi, ið verður brúkt at lýsa villuna. Eitt mótmæli til hendan pástandin kundi verið: “Ja men gubbi mín er skoti, og hann etur havregreyt við sukri.” Logiska villan er, tá noktað verður at viðurkenna, at pástandurin er falskur, og ístaðin verður hann broyttur til: “Men ongin sannur skoti etur havregreyt við sukri!”
Dahmer og gudloysi
Frá seint í 70-árunum til tíðliga í 90-árunum drap Jeffrey Dahmer seytjan fólk. Dahmer segði seg vera (more…)


text:
Hvat vita vit?
Mangan undrast fólk yvir útsagnir, sum kristin, og serliga kristnir politikarar koma við, og umvent. Stórsti spurningurin, er tó hvat er grundarlagið? Hvaðani koma hesa vælsignaðu útsagnir? Hvat fyri vitan hava hesi fólk?
Bíblian
er ein bók, sum ikki verður lisið serliga gjølla, av alt ov nógvum fólkum. Um ein skuldi komi til nakra niðurstøðu, útfrá hvussu heimurin sær út, so hava fólk lisið hana sera illa. Nær sóu vit t.d. onkran kristnan finnast at pengagreðingum og húðflongja teir, sum Jesus gjørdi? Gott nokk var tað í templinum, men í okkara vælferðarsamfelag har solidaritetur er høvðussetningur, kann tað saktans brúkast.
Nakrar útsagnir, sum sleppa at vera ónevndar av nógvum kristnum:
”Drekkið tykkum ikki drukkin í víni….” altso ein kann gott drekka, bara ansa eftir.
”Gevið manni við svárum sorgum, sterkan drykk, so hann kann gloyma”
”Verið nøgdur við løn tykkara” Jesus til hermenn.
o.s.fr.
Bíblian inniheldur nógv, og serliga nógvar (more…)


text:
Runavíkar Kommuna fer nú undir at skifta graslíkið á fótbóltsvallunum á Skála og í Runavík.
Magnus Rasmussen, borgarstjóri, og Óli Ludvig, stjóri í pitch.fo, skrivaðu seinnapartin undir avtalu um veitan av tveimum Greenfields vallum.
Pitch.fo umboðar Unisport, sum er størsti veitari av graslíkisvallum í Norðurlondum. Umboð fyri Unisport koma til Føroya í næstum at skifta vallirnar, og verða teir báðir skiftir nú í summarsteðginum.
Vallirnir, sum verða skiftir út, eru nakrir av teimum seinastu við gomlu svørtu gummiinnfyllingini, og var tað tí ein treyt hjá Runavíkar Kommunu, at nýggju valllirnir fingu grøna gummiinnfylling.
Graslíkið er av hollendska slagnum, Greenfields, og vera hesir vallir nógv nýttir kring heim. T.d. hava heili 6 av teimum 8 feløgunum, sum hava graslíkisvøll í norsku Tippeligaini, vøll av merkinum Greenfields.
Runavíkar Kommuna fegnast um, at vallirnir nú loksins verða skiftir, og vónar, at tað verður til gagns fyri fótbóltin á Skála og í Runavík.


text:
Kaj Leo spyr Sirið um umstøður og viðgerð til børn og ung við sálarsjúku
15. desember 2017
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning um umstøður og viðgerð til børn og ung við sálarsjúku. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hví er ongin serlig deild innrættað fyri seg í nýbygninginum á Landssjúkrahúsinum til børn og ung við sálarsjúku, hóast tørvurin á innleggingum er í vøkstri og nýggi bygningurin ikki rúmar dygdargóðar viðgerðarmøguleikar, soleiðis sum onnur framkomin lond veita?
2. Er ein deild til børn og ung við sálarsjúku nakrantíð tikin við í byggiskránna og prosjekteringa av nýggja bygninginum ella er hetta spart burtur?
3. Er ætlanin at seta fleiri sálarfrøðingar í starv við servitan innan viðgerð av børnum og ungum við sálarsjúku?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað er sera álvarsligt, at tann nýggi psykiatriski depilin, sum skal byggjast á Landssjúkrahúsinum, ikki hevur eina barna- og ungdómsdeild burturav. Tað, sum verður nevnt 'avskerming' og foreldrainnlegging, er ikki nøktandi og eigur ikki at verða góðtikið í einum framkomnum, demokratiskum samfelag, sum gevur seg undir Altjóða Mannarættindasáttmálan.
Í nøkrum av okkara grannalondum er bygd og skipað barna- og ungdómsdeildir burturav. Tað kemur als ikki fyri, at børn og ung liggja innløgd saman við vaksnum psykiatriskum sjúklingum. Og av góðum grundum - tey, sum eru innløgd á eina vaksinpsykiatriska deild eru sera sjúk; tí eru tey innløgd.
Samanbera vit okkum við Danmark, so eru bæði matarsalur, uppihaldsrúm, spælipláss, undirhald við tónleikarum og annað gott, sum tryggjar barninum eitt gott og nøktandi uppihald á sjúkrahúsinum.
Hví skulu sálarsjúk børn ikki hava somu góðu umstøður sum sjúk børn annars hava í føroyska samfelagnum? Sum kunnugt, er ein barnadeild burturav á Landssjúkrahúsinum til likamliga viðgerð. Har 'avskermar' man ikki sjúk børn og foreldur frá øðrum sjúklingum.
Sálarliga sjúk børn hava krav uppá, og eiga at verða viðfarin eins virðiliga og onnur sjúk børn.
Tørvurin á innleggingum er nógv størri, enn hesin sigst vera. Og við vaksandi sálarligum trupulleikum hjá børnum og ungum, ár eftir ár, so kann roknast við fleiri og fleiri innleggingum og harvið stórur tørvur á dygdargóðum og hóskandi hølum og umstøðum.
Børn og ung kunnu hava nógvar ymiskar sálarligar trupulleikar og tí krevst servitan til ymsu trupulleikarnar, og viðvíkjandi t.d. etingarólagi, er viðgerðin ikki nøktandi og ongin sálarfrøðingur við serkunnleika í anoreksi er á deildini.
At enda sigur Kaj Leo Holm Johannesen, løgtingsmaður, í sínum viðmerkingum, at tíðin er komin at líkastilla patientar, sum stríðast við likamligar og sálarligar trupulleikar, og tá um ræður viðgerðartrygd og umstøður annars.
RN
Aftur


text:
Fyrsta eg minnist av Útvarpsrøddum var Tonglatummas, ið las um uppreisturin umborð á Bounty. Eitt aldubrot av eini skøvaðari grammofonplátu innleiddi upplesturin í nøkur sekund. Minnist ljóðmyndina, sum var hon í Dolby umfarsljóði, sett í karm av Kurosawa við samuraisvørði á Kyrrahavsstrondini. Stórbært og fevnandi.
Seinni komu jólamenn í Útvarpið, sum allir høvdu rødd av Sandoynni. Allir sum ein. Ikki av skarpastu knívum í mentaskuffuni, fyri ikki at siga pillbýttir. Men æviga stuttligir í teirra júkandi tvørballsframburði.
Seinastu árini hava ymsir Útvarpsmenn, ið ikki eru jólamenn, spælt gamlar føroyskar grammofonplátur. Hóast stak ymsir persónar, bæði í aldri, útbúgving og lokaliteti, hava allir til felags eina undarliga messandi rødd, sum er púra fastfryst. Havi hugsað við mær sjálvum, at kanska finst ein serligur skúli fyri menn, sum fullmánanætur spæla svartar føroyskar grammofonplátur og læra at messa. Grammofonplátumessa.
Ikki er hetta eitt aldurdómstekin, tí eingin av hesum er gamal at rokna, haldi eg. Ja, yngstu Útvarpsfólk sum dekka nútíðarmikrofonina frá morgunstundini, kunnu eisini ljóða sum steina tey við orðum, ið flúgva út í rúmið, so tú mást flyta teg fyri hátalaranum, meðan onnur eins ung kunnu drynja sum Marius Johannesen, tá hann fyri hálvari øld síðan læs Feðgar á ferð.
Natúrliga og ikki sørt sjarmerandi er týðuliga aldrandi veðurmaðurin hjá Útvarpinum, sum um morgnarnar letst tala beint fram við staðbundnari dialekt, men týðuligani lesur skrivaða orðið upp, ikki í studio, men í heimatelefon. Tað er so løgið, at eg fati tað sum eitt djarvt og stílskapandi retro-átak, sum fer ígjøgnum tíð og rúm í nútíðar Útvarpsarbeiði.
Og so koma Útvarpstíðindini og tú varnaðist ikki, hvør tað var, ið las, tá liðugt var. Tá er røddin góð, tí hon tekur ikki ljóðmyndina og kíkar hana ikki inni í sær sjálvum, men bara er ein miðil at flyta tíðindini fram fyri lurtaranum. Einki annað. Tað er, um mikrofonin er tendrað. Tað var hon ikki hjá Sjónvarpsvertinum í kjakinum í kvøld. Løgið, at ljóðmaðurin ikki skuldi varnast tað.
Fyrstu ferð eg og ein annar útvarpsmaður vóru inni í Danmarks Radio, tað mundi vera á Rosenørns Alle í august í 1980, tá vísti ein føroyskur journalistapraktikantur okkum runt í upptøkurúmunum. Vit sótu í sendirúminum meðan TV Avísin varð avviklað, og sluppu at siga okkurt í Neumann mikrofonina, meðan tað lýsti reytt í ljóðdeyða rúminum við síðuna av. Tá peikaði føroyingurin á eina starvslýsing, sum hekk á bróstinum. Niðast stóð við skákskrift: Ansættelse forudsætter tilfredsstillende aflagt mikrofonprøve.
Skilligt er, at tílík krøv eru ikki til longur í Útvarpinum. Kanska tí, at pressan verður bundin niður av skrivaða orðinum, og eingin gáar um talaða orðið.
Eftir stendur Útvarpsrøddin - aleina.
Soleiðis er við henni hjá monnum og kvinnum í Varpinum. Tað er bara hon sum hoyrist, tað er bara hon, sum er til staðar. Nektað í Savninum til ævigar tíðir.


text:
Lið
Les meira um tey ymisku liðini
í liðyvirlitinum.
Okkara venjarar hava viðkomandi og góðkend skeið og
útbúgvingar.
Snýt ikki teg sjálvan fyri eina góða liðvenjing, men møt upp og
royn venjingina. Vit hava lið til allar aldursbólkar, til bæði
menn og kvinnur. Børn niður til 12 ár kunnu vera við í
útvaldum liðum eftir avtalu við viðskiftafólkið.
Kom inn á gólvið ella ring og fá meira at vita um møguleikarnar,
ið nøkta tín tørv, og vit kunnu geva tær tað røttu vegleiðingina
til góða liðvenjing.
Um tú ert limur í Vælveru Fitness er liðvenjingin við í gjaldinum,
so tað er eingin orsøk til ikki at møta upp!


text:
Tíðindi
Sannlíkt er, at Uppsalahagi verður sundurbýttur
Á útskiftingarfundi mánadagin 16. juli 2018 avgjørdi útskiftingarnevndin at fara undir sundurbýti av Uppsalahaga. Á útskiftingarfundinum varð upplýst, at hagin er stórur og eigararnir nógvir og tí kann tað vera skilagott at býta hagan sundur.
Útskiftingarnevndin mælti eigarunum til at seta fram ynski um, hvussu hagin kann býtast, og lata nevndini hesi í seinasta lagi hálvan september 2018.
Gerðabók, eigaralisti og kunngerðir liggur á heimasíðuni hjá Umhvørvisstovuni us.fo undir útskifting uttangarðs.
Seinastu tíðindi
Sannlíkt er, at Uppsalahagi verður sundurbýttur
Á útskiftingarfundi mánadagin 16. juli 2018 avgjørdi útskiftingarnevndin at fara undir sundurbýti av…
Viðmerkingar og rættingar til Heimabeiti.fo
Heimabeiti.fo hevur fingið nakrar viðmerkingar og rættingar til hagarnar og tað takka vit fyri. Rætt…
Múlin hægsta fjall á Hestoynni
Múlin er hægsta fjall á Hestoynni Higartil hevur tað verið ógreitt hvat hægsta fjallið í Hestoynni…


text:
Orð: Petur Jacob Sigvardsen
Viðmerking: Yrktur 21.-22. desember 2008.
Friður á fold.
Jesus, Guds sonur, nú vorðin er hold.
Føddur av kvinnu í fátækum fjósi,
hann, sum er sannleikin, lívið og ljósið,
einasti leiðvísi lítast kann á,
tá ið vit her fara foldini frá.
Gleði og gleim!
boðskapur Kristusar ber í mangt heim.
Burtur fer óttin, og sorgin kann lætta,
tá vára hjørtu um frelsuna frætta,
tí vit í trúnni ta trygdina fá,
at hann um ævir vil vera oss hjá.
Frælsi og frið!
finnur hvør trælur við Frelsarans lið.
Fjøtur hann fríar, og friðin hann veitir
einum og hvørjum, í trúgv á hann heitir.
Aldri hann svíkja kann kvinnu og mann,
sum her á fold vildu líta á hann.
Heima ein dag!
millum Guds einglar í Himlinum glað.
Sæl vit har savnast við teim, vit her mistu,
og sum so sorgtung vit løgdu í kistu.
Heima um ævir, har sorgin er av.
Framd tá er frelsan, ið Gud okkum gav.


text:
Nýggjastu tíðindini
Melda til tíðindabræv
Tíðindi - 12. oktober 2018
Tað gekk als ikki eftir vild hjá føroyska landsliðnum ímóti Aserbadjan í UEFA Nations League. Gestirnir á Tórsvølli vunnu 3-0. Men liðskiparin vónar, at vit longu sunnudagin reisa okkum aftur
Føroyska landsliðið skal reisa seg sunnudagin, tá Kosovo kemur á vitjan á Tórsvølli - Mynd: Heri Joensen
- Fyri at siga tað pent, so var hetta nakað forferdiligt lort. Teir hava tveir kjansir, og fáa trý mál, meðan vit hinvegin spæla okkum til fleiri møguleikar, men standa alíkavæl eftir við ongum. Ræðuliga skuffandi!
Føroyski liðskiparin, Atli Gregersen var av góðum grundum ein skuffaður maður eftir dystin móti Aserbadjan, sum fór av Tórsvølli við einum 3-0 sigri í skjáttuni. Føroyska liðið hevði bóltin nakað meir enn gestirnar, og kom eisini fram til fleiri góðar møguleikar. Men bólturin vildi ikki inn.
- Men tað er nú, at vit skulu reisa okkum aftur, og vónandi koma nakrir áskoðarar – teir eru nokk eisini skuffaður av okkum spælarum – at stuðla okkum sunnudagin, tá vit skulu møta Kosovo.
- Møguleikin at spæla okkum víðari í kappingini er ikki stórur, men hann er har, og honum fara vit sjálvandi eftir, sigur Atli Gregersen við heimasíðuna hjá FSF.
UEFA Nations League dysturin millum Føroyar og Kosovo verður sunnudagin klokkan 17:00. Atgongumerki fáast til keyps í Nethandilinum á FSF.fo.


text:
Nú ÍSF í ovurmorgin skipar fyri evnisdegi um framtíðina hjá føroyskum ítrótti, haldi eg tað hevði verið áhugavert at hoyrt hvat ið tit svimjiáhugaðu halda eigur at gerast. Kanska okkara umboð fáa onkur góð ráð, at taka við á fundin.
Persónliga haldi eg at góðkenning sum olympisk tjóð eigur at vera rættiliga ovarliga raðfest. Kann vera grovur og siga ‘ovarligari enn verandi raðfesting hjá ÍSF’, tí Heðin & co hava jú arbeitt við málinum í 20 ár nú uttan at koma nakran veg.
Hartil haldi eg at ítrótturin eigur at fáa størri rásarúm í dagligdegnum, so at skilja at tað skal verða lættari hjá føroyskum ungdómum at íðka elitu-ítrótt og (samstundis) nema sær útbúgving ella arbeiða. Vit hava tørv á eini føroyskari Team Danmark loysn, við møguleika fyri at strekkja t.d. studentaskúlaútbúgvingina yvir 4 ár, og stuðulsskipanum til at kompensera fyri at tey ofta hava tørv á at flyta nærri at skúla- og venjingarumhvørvi, og ikki hava tíð til arbeiði við síðuna av skúla og venjing.
Og ja (nú bleiv tað alt til pengar), tey mugu eisini kunna fáa fíggjarligan stuðul til at fara uttanlanda at fáa ta serkønu hjálp sum vit ikki hava í Føroyum, ella at fáa hesa hjálp heim til Føroyar. Elituítróttur er hátøkni í dag, har tey í útheiminum rutinumessiga nýta serfrøði sum vit ikki hava í Føroyum, innan til dømis fysiologi og biomekanikk og ítróttirnar yvirhøvur, til at staðfesta hvussu hvørt einstaka ítróttarfólk best venur seg fram til toppform.
Á líknandi hátt má ein skaðafyribyrgjandi instansur vera tøkur til allar elituíðkarar í Føroyum, sum kann steðga ítróttarskaðunum áðrenn teir yvirhøvur verða til. ‘Fysiologisk screening’, sum tað eitur á fínum máli. Og sjálvsagt tó so eisini eitt apparat sum (beinanvegin) kann taka sær av teimum ið allíkavæl fáa skaða.
Og so eiga vit kanska yvirhøvur at stuðla upp undir at børnini sum heild verða meira fysiskt aktiv, við royndum innan so nógvar ítróttir sum gjørligt. Vit skulu ikki ræðast at spesialisera tey í ungum aldri, men mugu tryggja okkum at tey áðrenn tað er ‘fysisk alsidig’ innan so nógvar greinar so gjørligt, so at teirra motorikkur ikki seinni verður ein forðing í sergreinini. Til dømis er tað at bólta rút ein hornasteinur undir at kunna gera eina ordiliga saltovending í svimjing, og fimleikur er tí (eisini) týðandi fyri svimjing.
Børn skulu røra seg, eisini so at tey yvirhøvur vera sunn og sterk. Vit hava brúk fyri kempum í Føroyum, sum koma til ítróttin við evnum til at gera ‘alt’, og sum eru djørv og sterk í høvdinum eisini. Vit skulu ikki pressa børnini, men fáa tey sjálvi at ynskja at verða so góð sum yvirhøvur gjørligt, innan alt sum tey ynskja at takast við.
Hatta var mín meining 🙂
Hvat halda tit ?


text:
Orð: Petur Jacob Sigvardsen
Viðmerking: Yrktur 15. januar 2009.
Leiddur fór Símeon gamli av Heilagum Anda
niðan í halgidóm Harrans ein dagin at standa
lítandi á,
at hann nú skjótt skuldi sjá
barnið, oss frelsti úr vanda.
Andin tað segði, at deyðan hann ei skuldi síggja,
fyrr enn hin salvaði Harrans varð borin til bíggjar,
stund tá upp rann,
Símeon Gudsbarnið fann.
Tað í hans føvning varð flýggjað.
Takkandi Harranum Símeon straks mundi svara:
“Lat nú í friði tín tænara hiðani fara!
tí at í dag
frelsuna eg havi sæð.”
– Lýdni hann okkum kann læra!
Styrktur í trúnni fór Símeon heim á tí degi,
boða um salvaða Harrans hann vildi við gleði.
Lýðin meg lær,
so at eg tæna kann tær.
Gud, gev mær treysti og megi.
Líka frá barnsbeini Harran í trúnni vit skoða,
alt hansar frelsarverk verður oss dagliga boðað.
Lítið á hann!
Aldri hann sveik nakran mann.
– Eitt sinn skal lívssólin roða!


text:
Oyggjaleikalandsliðið hjá monnum úttikið
Landsliðsvenjararnir Bárður Bendix Mikkelsen og Ragnar í Haraldstovu hava í dag úttikið 12 leikar, sum skulu umboða Føroyar á oyggjaleikunum í Gotlandi 24. - 30. juni 2017.
Leikararnir eru (standandi frá vinstru): Bárður Bendix Mikkelsen (venjari), Thorvald Danielsen (nr. 6) Aalborg; Ingálvur Eyðunsson Olsen (nr. 13) ÍF; Steffan Olsen (nr. 2) Mjølnir; Johan Arni Elisson Wang (nr. 12) Fleyr; Trygvi Hansen (nr. 10) Ternan; Bárður Jacobsen (nr. 11) Ternan og Ragnar í Haraldstovu (hjálparvenjari).
Húkandi frá vinstru: Bjarki Enni (nr. 14) Amager; Bjarni Larsen (nr. 5) Tromsø; Rói Hentze (nr. 9) Fleyr; Niels Niclasen (nr. 7) Fleyr og Oskar í Haraldstovu Weihe (nr. 1) SÍ.
Suni Juul Petersen vantar á myndini.
Við á ferðini verða eisini Katrin Petersen (fysioterapeutur), Jan Hentze (liðleiðari) og Rúna Hentze (umboð fyri FBF).


text:
Týtt: Árni Jacobsen
Jesus, hann var farin,
og eftir stóð skarin,
tá eingil Harrans greitt teim hetta boðið ber,
sigur: “Ei tit skulu stara,
tí at hann, tit sóu fara,
sum hann fór, ein dagin brátt hann aftur er”.
Eg veit, hann kemur, sum hann greitt hevur sagt,
mær er sagt, at ein lúður fer at gella hátt,
so deyð tá verða vakt.
Eftir lítið eygnabrá
í skíggjum vit hann sjá,
tí tá hann kemur, sum hann greitt hevur sagt.
Brátt úr havsbrúgv rísur dagur
– tann morgun undurfagur
nærri er enn mangur í dag sær gevur far.
Tá Guds fólk úr øllum tjóðum
verður loyst frá tyngdarlógum
og í skarum fer um gylta portrið har.


text:
Orð: Levi Joensen
Lag: Ralph E. Hudson
1. Ein dagin Harrin Jesus kom
har fram við vatninum,
tá sá hann nakrar fiskimenn
nær standa bátinum.
Niðurlag: Símun, legg nú út frá,
eg til fólk tala má
um hin kærleik, Gud hevur til tann,
sum í synd sokkin er.
– Nú er Frelsarin her,
og hann ynskir at frelsa teg nú.
2. Tá Harrin so var liðugur
at tala fólkið til,
tá beyð Hann: „Símun, set nú út,
tí nú tað eydnast vil.“
3. „Vit hava roynt jú alla nátt,
og eingin fiskur var;
men upp á tíni orð eg nú
skal eftirlíka tær.
4. Teir settu út tá síni gørn,
um dagur klárur var,
tá bleiv so nógvur fiskur í,
at báturin ei bar.
5. Tá Símun hesa veiðu sá,
kom ræðsla stór á hann
og segði: „Harri, far mær frá,
eg ikki standa kann.“
6. „Nei, Símun, ikki óttast nú,
eg meiri gera vil.
Hereftir skalt tú veiða menn,
og mær tú hoyrir til.“
7. Og Harrin Jesus kallar enn
hvønn syndara í dag
og vil nú gera ferðalag
heim í hin ljósa stað.


text:
Meinigheitirnar í dag tykjast ætla at stýra sær sjálvum eftir reglum, sum tær sjálvar finna uppá sum best ber til, og so sum best hóskar endatíðar-tíðarandanum. Man uppførir seg sum um man ongar reglur hevur fingið frá Guði. Guð hevur hinvegin í orði sínum givið okkum long stykkir sum siga okkum heilt greitt, enntá í punkt-formi, hvørji krøv Guð setur til sínar hirðar, samkomutænarar og elstaráð.
Guðs meinigheit í hesi síðstu tíð núverandi hevði gjørt væl í at givið Guðs orðum um hesi viðurskiftir gjølla gætur, tí Guð meinar altso hvørt orð hann sigur; (sí Nummur 4:2 ; Jeremiah 26:2 ; Matth. 24:35 ; Titus 1:2).
5 Fyri hesa grund læt eg teg eftir á Cretoy, at tú skuldirt seta í rættlag teir lutir sum vanta í, og innseta elstar í hvørjum staði, eins og eg hevði fyriskipað tær:
6 Um nakar veri ólastandi, ektamaðurin hjá éinari ektakonu, havandi trúføst børn – ikki ákærd fyri óryggjuskap ella óstýrlig.
(Titus 1:5-6)
- Elstir verða innsettir av monnum í myndugleika
(Bert Paulus (stovnarin av meinigheitini) og Timotheus (tann setti hirðin í meinigheitini) høvdu myndugleika at innseta elstar
.. Fyri hesa grund læt eg teg eftir á Cretoy, at tú skuldirt seta í rættlag teir lutir sum vanta í, og innseta elstar (v. 5)
- Uttan elstar høvdu lutir verið vantandi í meinigheitunum
.. skuldirt seta í rættlag teir lutir sum vanta í, og innseta elstar (v. 5)
- Ein elsti eigur at vera ólastandi
.. Um nakar veri ólastandi, (v. 5)
- Ein elsti eigur at vera ektamaðurin hjá éinari ektakonu
.. ektamaðurin hjá éinari ektakonu, (v. 5)
(Hetta útilokar kvinnuligar elstar, tí hvør kvinna er ektamaðurin hjá einari ektakonu?.)
- Børnini hjá einum elsta eiga at vera trúføst
.. havandi trúføst børn .. (v. 6)
- Børnini hjá einum elsta mugu ikki vera ákærd fyri óryggjuskap
.. ikki ákærd fyri óryggjuskap .. (v. 6)
- Børnini hjá einum elsta mugu ikki vera óstýrlig
.. ella óstýrlig. (v. 6)


text:
Fyrst setti slovenski Peter Mankoc nýtt heimsmet hálvfinaluni í 100 blandað, við tíðini 50.76 har heimsmetið hjá Sergey Fesikov frá World Cup í Berlin herfyri svam 50.95. Fesikov fekk næstbestu tíð, við 51.40, so nú verður spennandi um Mankoc fer at klára at vinna sítt 10. evropameistaraheiti í 100 blandað á rað, ella um Fesikov tekur tað við einum nýggjum heimsmeti, í finaluni í morgin.
Síðani setti russiski Arkady Vyatchanin heimsmet í hálvfinaluni í 100 rygg, við tíðini 49.17 har heimsmetið hjá Aschwin Wildeboer Faber frá í fjør var 49.20. Wildeboer luttekur eisini í hesi grein, umframt at Stanislav Donets í næsta riðli av hálvfinaluni eisini svam 49.20, so her verður eisini spennadi í morgin.
So var tað franska Diane Bui Duyet sum setti nýtt heimsmet í hálvfinaluni í 100 firvald, við tíðini 55.05, har heimsmetið hjá Felicity Galves frá World Cup í Stockholm í síðsta mánaða var 55.46. Bui Duyet svimur imponerandi undirvatnssvimjing, upp ímóti lógliga markinum á 15 metrar uttan anding eftir start og hvørja vending, so her er talan um ein undirvatnssvimjara, ímóti teimum meira klassisku firvaldasvimjarunum sum Jeanette Ottesen.
Og so var tað kroatiska Sanja Jovanovic, sum í 50 rygg setti nýtt heimsmet við tíðini 25.70, har heimsmetið hjá Zhao Jing frá World Cup í Stockholmi í november var 25.82. Allarsíðst settu hálendsku kvinnurnar eina “world-best” tíð í 4×50 blandað, við tíðini 1:42.69, har teirra egna ‘heimsmet’ frá í fjør var 1:45.73. Men FINA góðkennir ikki hesa grein sum nakað tú kanst seta offisielt heimsmet í, og tí er tað bara “world-best”.


text:
Hufffff. Hetta er tað sum er størsti trupuleikin hjá tjóðveldisflokkinum:
Yvirlýsing: Tilfeingið er ogn, lunnindi og møguleiki føroyinga
hví skulu tey altíð brúka orð sum styggir vanliga veljarin vekk. her meini jeg við orðið "lunnindi"
so hóast boðskapurin ofta er góður, so styggja tey vanliga fólkið vekk við at brúka slík orð.
Eg svari:
Júst so! Og at ávara ímóti feudalismu, sum fá vita hvat er, kemur man heldur ikki langt við. So er nógv lættari at ávara ímóti kommunismu, sum Fólkafl hevur valt at kalla marknaðarbúskap (sum Fólkafl ikki veit, hvat er).


text:
- Tíðindi, mentan og ítróttur
Eingin spurnartekin við bygnaðin í Betri
Tak niður
Hetta hóast tað, dagin áðrenn aðalfundin kom fram, at fyribilsstjórin Bjørn Mortensen fekk 1,7 milliónir krónur fyri at vera í starvi í 77 dagar, tá Suni Schwartz Jacobsen, segði upp.
Nógvur kritikkur hevur verið av bygnaðinum í risasamtakinum, Betri PF, sum hevur ein fíggjarjavnvág upp á 12 milliardir krónur og 3 milliardir krónur í eginogn - peningur, sum tryggingartakarar í Føroyum eiga.
Tá samtakið keypti EIK Banka, gjørdist landsstýrismaðurin í vinnumálum av álvara stúrin og fór at fyrireika eina lóg, sum skuldi verja milliardirnar av sokallaðum harraleysum pengum. Tað vil siga pengar, sum eingin einstaklingur eigur og hevur ábyrgdina av.
Ongar spurningar til stjóraløn
35 limir í Umboðsráðnum umboða teir umleið 20.000 tryggingartakararnar, sum eiga PF Samtakið og tær 3 milliardirnar, sum felagið varðar av.
Men eingin av umboðunum hevði nakran spurning til nevndarformannin, Birgir Nielsen, sum dagin áðrenn hevði svarað spurningum í útvarpinum, eftir at tað var komið fram, at fyribilsstjórin í Betri Banka fekk nærum tvær milliónir krónur fyri at røkja stjórastarvið í 77 dagar.
Ein upphædd, sum svarar til 22.000 krónur um dagin, fyri at taka við, tá Suni Swartz Jacobsen, fyrrverandi bankastjóri í Betri, segði starvið frá sær.
Hetta ávirkaði ikki á nakran hátt aðalfundin, sum var hildin dagin eftir. Formaðurin sjálvur hevði roknað við spurningum, men fundarfólkið hevði ongar.
Eingi krøv til fakligar førleikar
Formaðurin var sitandi. Hann var valdur sum nummar trý av trimum, sum komu í nevndina við 17 atkvøðum. Nummar fýra á listanum var Schandorf Vang við 13 akvøðum.
Aðalfundurin umboðar eigararnar og velur nevndina, sum skal stýra samtakinum. Umboðsráðið hevur sostatt evstu ábyrgd av milliarda-samtakinum, men eingi krøv eru til tey, sum sita í umboðsráðnum um fakligar førleikar.
Hinvegin hevur tað verið ein trupulleiki, at limir í umboðsráðnum heldur velja seg sjálvar enn fakpersónar í nevndina, tí tey vilja hava samsýningina. Tað sigur Jóhan Petersen, sum hevur verið í limur í umboðsráðnum í 6 ár, og sum hvørt ár leggur eitt uppskot fram um at broyta viðtøkurnar.
Krevst tol at fáa ting ígjøgnum
Tá broytingaruppskotið hjá Johann Petersen skuldi avgerast, skuldi fundarfólkið siga, um tey vóru fyri. Hetta er enn eitt sermekt eyðkenni fyri milliarda-samtakið, tí tá nevndin sjálv hevði broytingar, skuldi fundarfólkið, sum umboðar eigararnar siga frá, um tey vóru ímóti.
Tað var eingin - og heldur ikki serliga nógv vóru fyri, tá tað vóru onnur enn nevndin, sum legði fram uppskot.
Tað ber tó til at fáa ting ígjøgnum um man hevur tol, staðfestir Johan Petersen
Fríggjadagin var fyrstu fer, at allir nevndarlimirnir, sum vóru valdir, vóru fólk, sum tilráðingarbólkurin hevði peikað á. Tað fegnaðist formaðurin, Birgir Nielsen um.
Sí eisini


text:
- Tíðindi, mentan og ítróttur
Jóhan Christiansen heldur fram í Eysturkommunu
Í Eysturkommunu heldur Jóhan Christiansen fram sum borgarstjóri. Tað boðar borgarstjórin frá í tíðindaskrivi.
Tjóðveldi, Javnaðarflokkurin og Framsókn hava skipað samgongu, og Árni Jacobsen verður varaborgarstjóri.
Jóhan Christiansen, Gudny Langgaard og Tollakur Joensen eru vald fyri Tjóðveldi.
Árni Jacobsen og Hans Mourits Foldbo eru valdir fyri Javnaðarflokkin. Og Hanna Jensen er vald fyri Framsókn.
Samgongan arbeiðir nú við býtinum av nevndarsessum, stendur í tíðindaskrivinum frá borgarstjóranum.
Sí eisini


text:
Haruungar dámar væl at spæla og leika í úti á bønum og í haganum.
Sama ger Nelus. Ein dagin á vetri finnur hann eina takplátu, sum er fokin til fjals í illveðrinum.
Nelus fer at skreiða á platuni, men knappliga endar hann í Geiláani og verður fastur í kavanum.
Tí betur koma tvey børn framvið og hjálpa honum, og hvussu tað spælir av, mást tú lesa í hesari fittu bókini.
Fremst er eitt kort av oyggjunum norðanfyri og aftast er savnað eitt sindur av fakta um haruna.
Poulina Slættanes: Hendinga fittliga søga um haruhvølp í Svíni.
Aftur


text:
Brendir møguleikar kostaðu
TB | 01/04/12
Ofta er tað soleiðis í fótbólti, at um man ikki ger sær dælt av sínum møguleikum, so fer mótstøðuliðið aloftast at straffa teg. Hetta var júst tað sum hendi í dagsins dysti, tá TB vitjaði við Løkin. Bæði liðini høvdu tapt í fyrsta umfari, og tí var spenningurin stórur undan dystinum. Tvøramenn byrjaðu betur, og løgdu beinanvegin eitt støðugt trýst á heimaliðið. Hetta trýst helt fram fyrsta hálva tíman, men so hendi brádliga tað, at NSÍ fór í eitt av sínum fyrstu álopum, og mín sann, teir skoraðu. TB royndi nú, av øllum alvi, at berja seg inn í dystin aftur, men í staðin fyri at javna, skorar NSÍ aftur í øðrum hálvleiki. Fleiri mál komu ikki í dystinum, og vann NSÍ sostatt ein dyst, sum eins væl kundi verið taptur longu fyrsta hálvan tíman. TB tóku ikki av møguleikunum, og tað kom at kosta teimum í dag.
Brendu, brendu og brendu
Vóru okkara leikarar meira beinraknir, kundi vit lættliga havt skorað eftir bert fimm minuttum, men óhepni og stongin forðaði Bojan Timic og TB í at leggja seg á odda. TB leikararnar vóru nógv grammari enn vertirnar frá fyrsta bríksli, og løtu seinni, kundi staðið enn betur til, tá TB rennur í mótálop. NSÍ missa bóltin á miðjum vølli, og Rógvi Joensen fær ein líknandi møguleika, sum tann hjá Bojan. Rógvi miðjar tó eftir handaru stong, og rakar beint uttanvert stongini. Tað var gjøgnum høgra borð, at uppleggini komu í dag, og eisini triðji risa møguleikin kom úr høgru síðu. Bojan, sum var trupul at halda hjá NSÍ verjuni, slapp innum, og úr spískum sendi hann hart og flatt innfyri. Óeydnutíð fyri TB, so var Aron Sørensen bert hálvan sentimetur frá at fáa tánna á.
Eftir so stórar møguleikar, og yvirvág í spæli, kom tað heilt óvæntað, tá NSÍ fer í mótálop, og eydnast at spæla Magnus Olsen leysan innanvert verjuketuna. Magnus takkar fyri, og hamrar bóltin í netið. Írestandi 12 minuttirnar av fyrsta hálvleiki kom heimaliðið væl betur við, meðan TB royndi at lyfta seg eftir skelkin.
NSÍ byrjaðu betur eftir steðgin
Sum um teir blivu drignir fram av leiðslumálinum, byrjaði heimaliðið betur eftir steðgin, og tóktust meira ágrýtnir. Tað gingu eisini bara tríggir minuttir, so høvdu runavíkingar økt um leiðsluna. NSÍ gera eitt skjótt mótálop, eftir at TB hevur skotið eitt fríspark inn fyri málið. NSÍ fanga bóltin, og heilt skjótt fáa teir sent bóltin fram til Klæmint A. Olsen, sum tryggur økir til 2-0. Eftir hetta bylgjaði spælið aftur og fram, og seinasta part av seinna hálvleiki satsaði TB eisini nógv, við at senda fleiri fólk fram. Fleiri mál komu tó ikki, og eftir standa TB leikararnar ristandi við høvdinum, undrandi yvir, hvussu teir ikki megnaðu at skora nøkur mál í dag. Vertirnar leggja líka í, tí teir hava hervið fingið síni fyrstu stig í ár, meðan TB enn hevur tey til góðar. Hvør veit, møguliga koma tey tórsdagin, tá TB vitjar við Margáir.
Hava fyrsta mál og stig til góðar
Enn hevur tað ikki eydnast okkara at skora í landskappingini, men tórsdagin fáa teir aftur møguleikan, tá ferðin gongur til Margáir. Dysturin verður avgjørt ikki nøkur løtt uppgáva, men kempa okkara leikarar eins væl og teir gjørdu í dag, og bara blíva eitt sindur meira neyvir í avgerandi løtunum, so kann tað væl henda seg, at tað spyrst eitt heilt gott úrslit burturúr.
HAGTØL
Effodeildin 2012 – 2. umfar
Víkingur-EB/Streymur 2-1 (1-0)
1-0: Sorin Anghel (35.) (s.m.)
1-1: Arnbjørn Hansen (53.)
2-1: Evrard Ble (69.)
B68-ÍF 0-2 (0-0)
0-1: Simon Skibsted (78.)
0-2: Jákup Johansen (82.)
FC Suðuroy-HB 0-1 (0-0)
0-1: Hallur Hansson (70.)
KÍ-B36 0-2 (0-0)
0-1: Róaldur Jacobsen (55.)
0-2: Suni Olsen (58.)
NSÍ-TB 2-0 (1-0)
1-0: Magnus Olsen (33.)
2-0: Klæmint A. Olsen (48.)
Viðmerkingar
-
Dystarfrásøgnin lýsir væl dystin. Vit vóru eins hepnir í dag, sum vit vóru óhepnir at tapa dystin ímóti ÍF, seinasta vikuskiftid, Vónandi verdur eydnan vid tykkum, næsta dyst,


text:
– Unga Tjóðveldið setir sjóneykuna á fosturtøku
Politikkur02-10-2018 - 16:43 - Jóanis Albert Nielsen
29. juli vóru familjumál yvirtikið og liggur nú á føroyskum hondum. Í familjumálum er m.a. fosturtøkulóggávan. Føroyska fosturtøkulógin er tann gamla danska frá 1956. Nú málsøkið er yvirtikið, er upplagt at nútímansgera lógina.
Mikukvøldið 3. oktober kl. 19:30 bjóðar Unga Tjóðveldið øllum áhugaðum oman í Reinsaríið í Havn til eitt kvøld, har sjóneykan verður sett á, hvussu ein nýggj lóggáva skal síggja út. Unga Tjóðveldið hevur boðið Sirið Stenberg, landsstýriskvinnu í familjumálum, Amnesty Føroyum og Fríum Vali at tosa um hvussu fosturtøkulógin í framtíðini skal síggja út. Tað hevur alstóran týdning at vit tosa um evnið, fyri at bróta tøgnina og niðurbróta stigmatiseringina.
Unga Tjóðveldið er av teirri sannføring, at fosturtøkulógin skal dagførast, soleiðis at kvinnur hava frælsi at velja. Avgerðarrætturin skal flytast frá læknanum til kvinnuna, sum eigur at hava endaliga avgerðarrættin.


text:
Føroyska Sjómansmissiónin: Útróðrarmaðurin, Elfinn Vang, í Kaldbak, elskar at rógva út. Tað hevur hann eisini gjørt síðstu gott 20 árini, burtursæð frá onkrum túri til skips av og á. Tíðliga í morgun lá hann á Toftum og skuldi landa tey umleið 1400 pundini av toski og hýsu, hann hevði fingið í nátt.
Tann, sum hyggur inn á dekkið á 28 fót stóra útróðrabátinum, “Kópasker,” hjá Elfinni, sær skjótt, at hann er ikki riggaður sum aðrir bátar.…
Á dekkinum standa stokkar við línu, og tí eru hvørki stampar ella línurenna at síggja.
Elfinn hevur síðstu mongu árini hugsað um, hvussu hann kann rógva út við línu, uttan at vera bundin av egning, stampum og egningaskúri. Tað er hann nú, hann hevur línuna stokkaða upp á dekkinum og setur gjøgnum eina trakt við skornum agni í.
Tá hann dregur, fer línum sjálv upp á stokkarnar, og tí kann hann vera einsamallur um alt arbeiðið. Hann má tó knýta buktirnar upp, har húkarnir mangla, og so nýtir hann umleið ein til tveir tímar at gera línuna klára aftur. So kann hann seta aftur beinan vegin, um hann vil tað og hevur agn umborð.
Elfinn eigur sjálvur hugskotið til “línusystemið”, hann nýtir, og tað er ment og gjørt í samstarvi við Oilwind í Miðvági. Hann hevur eisini fingið stuðul frá Fiskivinnuroyndum til at menna systemið, sum riggar væl nú.
Um tú veitst okkurt, sum VP ikki veit - skriva so til vp@vp.fo


text:
Jóannes Hansen 31.12.2017 (21:03)
Mikael Johan 60 ár
Á ársins síðsta degi fyllir Mikael Johan Heinesen á Toftum 60 ár
Mikael Jóhan er toftamaður, og í arbeiðslívinum hevur hann fyrst og fremst verið lærari í heimbygdini.
Foreldrini eru Jana og Petur Heinesen í Hoyrgarðinum á Toftum.
Mikael Jóhan tók próv á Læraraskúlanum í 1985. Árið eftir fór hann í starv í heimbygdini, og har er hann framvegis. OIkkurt skifti hevur hann verið uttanlands, eitt nú seint í nítiárunum, tá ið hann var organistur í Rind sókn við Herning.
Tónleikur og sangur hevur verið og er stórur partur av lívinum hjá føðingardagsbarninum. Longu í 1981 tók hann PO prógv sum urguspælari á Kgl. Musikkonservatorinum, og hann er ein av organistunum í Fríðrikskirkjuni.
Hans Jacob Højgaard var í mong ár kórleiðari á Toftum og so í Havn. Síðstu árini var hann aftur kórleiðari á Toftum, og tá sang Mikael Jóhan undir hansara leiðslu í Toftakórinum. Nógvu tey seinnu árini hevur Mikael Jóhan stjórnað kórinum í Fríðrikskirkjuni, og hann syngur eisini í kórinum Tarira.
Føðingardagsbarnið er sera áhugaður í seyðahaldi. Hann er røktingarmaður í ognarhaganum á Mýrunum, og hann røktar eisini í Vestmanna.
Mikael Johan er giftur Evu, sum er ættað úr Vanløse í Keypmannahavn.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað hevur verið nokk so rock n' roll!
Eftir trý ár á Setrinum hava vit lært nógv, og ment okkara kritiska sans. Eg trúgvi, at vit øll hava vent nøkur ting á høvdið, nú vit hava tugt teori eftir teori í trý ár. Jákup Bernhard Brim Joensen helt røðu til prógvhandanina 27. juni í Norðurlandahúsinum.
Eftir trý ár á Setrinum hava vit lært nógv, og ment okkara kritiska sans. Eg trúgvi at vit øll hava vent nøkur ting á høvdið, nú vit hava tugt teori eftir teori í trý ár.
Vit komu her øll sum nakrir enthusiastiskir naivir idéalistar, fyri at læra um lívsins loynidómar: fyri at finna lykilin til at skapa tað idéella utopiska samfelagið, soleiðis at vit í felag kundu umbyggja Føroyar til eitt paradís, við hjálp frá tí vísdómi og lærdómi, ið Setrið kundi veita okkum.
... men vit blivu djúpt skuffaði.
Tí tá vit í sosiologi og antropologi settu okkum inn í, hvat føroyingar vóru fyri eitt fólkaslag, var myndin kanska ikki so romantisk og idyllisk, sum vit væntaðu frammanundan. Tað vísir seg m.a., at "føroysk klæðir" eru ein rekonstruerað norsk bónda-kostuma, við tilsettum silvurknappum, og at Kingo-sálmur er ættaður úr Turkínum. Tá vit gjørdu felt-arbeiði sum objektivir antropologar í føroyska samfelagnum, vísti tað seg, at tað sum bindur føroyingar saman í eina felags mentan, er, at vit øll blíva forkølaði um summarið, tí vit lata okkum úr, tá sólin lúrir millum skýggini í apríl, meðan vit fara út at grilla reyðar pylsur. Føroysk mentan er Gangnam style, føroysk mentan er Paradise Hotel og føroysk mentan er facebook.
Tað er eisini á facebook, at politiska kjakið gongur fyri seg, har politikarar vinna sær atkvøður, við at senda myndir av sær sjálvum í nýpussaðum súkkluhjálmum, meðan teir ynskja øllum "góðan dag".
Í stuttum havi eg lært, at føroyingar eru býttir...
Also, ikki bara skít-býttir, men eisini sundur-býttir! Føroyingar eru býttir upp mentanarliga og átrúnaðarliga, og hetta merkir, at føroyingar eisini eru býttir upp politiskt: konservativir - liberalir, høgravendir - vinstravendir, sambandssinnaðir - loysingarsinnaðir o.s.fr. Føroyingar eru so býttir at býta seg sundur, og at býta seg sundur, er kanska at bíta seg í halan.
Men onki er so ringt, at tað ikki er gott fyri okkurt - so sigur orðatakið. Av tí at føroyingar eru so býttir - also sundur-býttir - merkir tað, at vit altíð fáa meira enn eina tulking av veruleikanum; og hetta fer at tryggja okkum søgu- og samfelagsfrøðingum starv í ævir: Har eru so nógvar tulkingar av viðurskiftunum, og so nógvir spurningar, ið mangla svar, og hetta skulu vit granska.
Eru føroyingar veruliga homofobar? Eru Føroyar eitt ríkt land, ella eitt fátækt land? Hvør var atvoldin til kreppuna í 90'unum? Hví flyta kvinnur úr Føroyum? o.s.fr.
Aftur her eru ymsar fatanir og tulkingar ... men vita tit hvat? Tað er í fínasta ordan! Lærararnir á Setrinum hava lært okkum at granska eftir vísindaligum metodum, og tað merkir, at ymisk mótstríðandi sjónarmið verða viðgjørd, og burturúr hesum skulu vit, sum granska, gera okkum eina sjálvstøðuga niðurstøðu. Tað er fínastaslag!
Vit, sum eru liðug her, hava ikki ta somu fatanina av tilveruni, og tað skulu vit heldur ikki hava. Vit eru øll ymisk, og tað er tað vit hava í felag! ... ella, tað er kanska bara mín tulking.
Umframt at hava lært um vísindaligar metodur, og teoriir um samfelagið og fornar kongar, hava vit eisini lært nógv spennandi fólk at kenna. Samanhaldið hevur verið gott, og vit hava havt tað sera stuttligt til jólaveitslur og annað! Tað hevur verið nokk so rock n' roll!
Tað er gleðiligt at síggja, at nýggju árgangirnir eru størri enn okkara, og at skipað verður fyri seturskafé hvørt fríggjakvøld.
Vit sum fáa prógv í dag eru prógv um, at tað ber til at trívast væl, og fáa nógv burtur úr á Fróðskaparsetri Føroya, og vit ynskja Setrinum alt tað besta framyvir, nú vit takka fyri okkum.
- Takk fyri.
Jákup Bernhard Brim Joensen
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Gestur Hovgaard (Fróðskaparsetur Føroya/Ilisimatursafik) og Maria Ackrén (Ilisimatursafik) hava kapittul í bók, sum hevur útgávudag um eina viku,18. januar 2018.
Bókin hevur heitið Secession and Counter-Secession: An International Relations Perspective. Bókin tekur støði í, at talið av sjálvstøðugum tjóðum síðani 1945 er vaksið úr 74 til í dag 195, og roynir hon at seta fokus á tær strategiir, sum ávikavist tey fyri og ímóti loysing hava.
Kapittlið, sum Gestur og Maria hava skrivað, hevur heitið "Autonomy in Denmark: Greenland and the Faroe Islands."
Bókin byggir á ráðstevnu sum var á Barcelona Centre for International Affairs (CIDOB) fyrst í oktober 2017, og fæst sum eBók HER
Um tú veitst okkurt, sum VP ikki veit - skriva so til vp@vp.fo


text:
Advokatúrskurður reinsar portørarnar
Dan Klein --- 11.07.2018 - 09:40
Perlur: Portørarnir, sum nú í meira enn eitt ár hava havt hangandi yvir høvdinum eina uppsøgn, sum í botn og grund hevur verið grundleys forfylging, hava nú aftur fingið viðhald. Oyggjatíðindi 4. Apríl 2008:
Hesaferð frá advokatinum, Eyðfinni Jacobsen, sum Almanna- og Heilsumálaráðið, setti til at gjøgnumganga málsgongdina og niðurstøðuna hjá umboðsmanninum, sum ikki lat nakran iva vera um, at hann helt, at onki grundarlag var fyri uppsøgnunum.
Og nú er so advokaturin komin við sínari niðurstøðu, sum reinsar báðar tveir fyri allar skuldsetingar.
Tað er ikki nógv, sum er likið út, tí málið er fevnt av tagnarskyldu, men bæði portørarnir og Landssjúkrahúsið hava fingið niðurstøðuna hjá Eyðfinni Jacobsen, til ummælis, og fyrr enn partarnir hava gjørt sínar niðurstøður, úttala teir seg ikki um støðuna.
Oyggjatíðindi er einasti fjølmiðil, ið neyvt hevur fylgt hesum málinum.
Tað var eisini Oyggjatíðindi, sum avdúkaði, at leiðslan á Landssjúkrahúsinum hevði logið um grundgevingina at siga teimum báðum portørunum úr starvi.
M.a. vísti blaðið á, at grundgevingin hjá leiðsluni var, at maðurin, potørarnir vóru farnir út til, var dottin um í køkinum, og at portørarnir síðani høvdu dragsað sjúklingin upp í songina.
Í songini høvdu portør-arnir, sambært leiðsluni, roynt at fáa lív aftur í mannin við hjartamasasju, men at portørarnir høvdu ikki tryggja, at hart undirlag var undir, so sum fyriskrivað og kravt.
Hetta vóru, sambært leiðsluni skerpandi umstøður, og orsøk at siga teimum báðum úr starvi.
Men pástandurin hjá sjúkrahúsleiðsluni, varð staðiliga afturvístur, og prógvaður ósannur.
Fakfelagið og advokaturin hjá portørunum, fingu konuna hjá deyða manninum, at koma við einari frágreiðing um hvat veruliga hendi.
Hon vísti staðiliga grundgevingunum hjá sjúkrahúsleiðsluni aftur. Haraftrat visti konan at siga, at sonurin hjá manninum hevði lagt áðrenn hendingina, lagt harða plátu undir madrassuna, so heldur ikki pástandurin um ov bleytt undirlag helt.
Umboðsmaðurin eftirlýsti haldgóðum grundgevingum fyri uppsøgnunum, men fekk tær ongantíð. Hesar grundgevingar vóru heldur ikki til staðar, tá advokaturin viðgjørdi gøluna, sum ikki heldur kundi føra til annað enn, at teir báðir portørarnir vórðu reinsaðir.


text:
Heri Simonsen 12.08.2018 (18:55)
Glenn lovar strævnan dyst hjá øllum mótstøðuliðum
Høvuðsvenjarin hjá Suðringum, svenski Glenn Ståhl tók til orð sum ikki eiga at verða nýtt í útvarpshøpi, tá hann í samrøðu við Hilmar Jan Hansen á FM1 lýsti hvussu strævið tað fór at verða hjá øllum hinum níggju liðunum í Betrideildini hjá monnum at spæla ímóti Suðringum seinasta triðingin av kappingini.
Glenn Ståhl iðrar seg um, at NSÍ fór avstað við einum 1-0 sigri við Løkin í Runavík í dag, men hann er nøgdur við hugburðin og stríðsviljan sum mundi borið eitt stig heim.
Glenn Ståhl er fegin um at hava 16 spælarar í hópinum nú, og ikki bara 12, og nú lovar hann øllum mótstøðuliðunum ein skarpan gang.
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi við Glenn Ståhl á FM1.
Frásøgnin hjá Hilmari Jan Hansen av sigursmálinum hjá NSÍ, og samrøðan Hilmar Jan gjørdi við sigursmálskjúttan, Klæmint A. Olsen hoyrast HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í ringastu háferðslutíð, um 16 tíðina í gjár, rendi ein vørubilur seg fastan í Árnafjarðartunlinum ávegis til Hvannasunds.
Ferðslan var sjálvsagt nógv hesa løtuna, og bíðirøðin bæði inni og uttanfyri tunnilin varð long. Løgreglan kom at stýra ferðsluni, og at enda fekst glið á.
Zacharias Hammer var eisini á veg til Hvannasund, og stóð í bíðirøð eina góða løtu. Hann hevði upptøkutólið frá eina løtu meðan bíðað var.
- Her koyra 1400 bilar í miðal um samdøgrið, tað sigur at her er tørvur á nýggjum tunlum - sum skjótast, sigur hann.
Stuttur samandráttur sæst omanfyri. Øll upptøkan sæst her:


text:
Stuðulsrenning 19. septembur
Mikudagin 19. septembur 2018 kl. 18 skipar StÍF fyri stuðulsrenning við Bygdahúsið á Strondum.
Vit renna so nógv, sum vit orka í 30 minuttir.
Til ber at stuðla uppá tveir mátar: Antin oyru fyri meturin ella fasta stuðulsupphædd. Virðislønir verða latnar. Dømi: Gevari játtar at gjalda 2 oyru fyri meturin, og rennarin rennur 6000 m. Harvið verður upphæddin 6000*0,02 kr. = 120,00 kr. Tey flestu renna vanliga 5000-6000 metrar.
Stuðulsskjøl verða býtt út í skúlunum í nærøkinum. Somuleiðis kann stuðulsskjalið heintast við at trýsta á leinkjuna niðanfyri.
Øll eru hjartaliga vælkomin at renna og at stuðla StÍF.
Stuðulsrenning-2018.pdf


text:
Fleiri hava framvegis órógv á SVF. Nýggj roynd at loysa trupulleikan verður gjørd í næstu viku.
Broyttir frekvensir:
SVF: 434 MHz
Iktus: 442 MHz
TV3Max / Rás1: 754 MHz
Sum ein roynd er SVF eisini lagt á 762 MHz, sum tó bara tey, ið hava Hald 2 kunnu taka.
RADIO: Rás 2 er nú aftur at hoyra á 89 MHz.
Fyri at sleppa av við trupulleikan við órógvi á SVF-rásini verða bæði SVF og IKTUS fluttar. Læs videre Kringvarp Føroya og IKTUS rásirnar verða fluttar →
Mánadagin 17. oktober verður arbeitt upp á felagsantennuna.
Sjónvarpsrásirnar verða sløktar meðan arbeitt verður. Roknast kann við, at arbeiðið fer at vara allan dagin (dagtímarnar).
- Vit skifta útgerð út.
- Analogu rásirnar verða sløktar og nakrar verða í staðin digitalar.
Kunningartilfar er lagt í postkassarnar.
Tekniska nevndin (15-10-2016)
Vegna broytingar í satelittinum eru nakrar broytingarnar gjørdar.
Lesið tí hesar rásir inn av nýggjum:
- 426 MHz: Cartoon, Boomerang og BBC World News.
- 546 MHz: Kanal 4 HD.
- 586 MHz: Vision No, Kanal10 No og Gospel Channel.
Analogu rásirnar CN, NatGeo og Animal Planet eru sløktar.
Um 14 dagar verða allar analogu rásirnar sløktar. Tá verða Iktus, NDR, Animal Planet og Info-rásin digitalar.
Kunnað verður um hesar broytingarnar seinni.
Trupulleikar eru við TV3, TV3+ og TV3Puls. Feilurin er hjá feilmeldaður hjá Televarpinum.
Nú eru kunngjørdu broytingarnar framdar:
- DR1HD verður nú sent á 594 MHz saman við DR3HD. Leitið evt. 594 MHz av nýggjum.
- DR2, DRK, DR-Ra, DR-Ultra eru nú á 562 MHz saman við Kanal 4. Leitið evt. 562 MHz av nýggjum.
- DR rásirnar á 546 MHz eru sløktar.
- Analogu rásirnar DR1, DR2 og TV2 eru eisini sløktar.
Broytingarnar eru fylgja av broytingunum hjá Canal Digital
Tann 6. mai verður Kanal 4 dagførd og má leitast inn av nýggjum (te. 562 MHz).
Tann 6. mai senda vit DR1HD saman við DR3HD. Leitið evt. 594 MHz inn av nýggjum.
Umleið ½ maj verða DR2, DRK, DR-Ra, DR-Ultra lagdar á 562 MHz, har Kanal 4 er frammanundan. Leitið evt. 562 MHz inn av nýggjum
Tann 1. juni sløkna verandi DR rásir á 546 MHz
Tá sløkna eisini analogu rásirnar DR1, DR2 og TV2
Broytingarnar eru fylgja av broytingunum hjá Canal Digital.
So er loysn fingin á ósemjuni, og vit hava fingið flestu rásirnar aftur.
Enn mangla tó 6´arin og Eurosport HD, og er hetta støðan hjá øðrum antennufeløgum eisini.
Tað kann hanga saman við, at tað er sera stórt tal av tv-kortum, sum nú skulu aktiverast av nýggjum hjá øllum Canal Digital brúkarunum.
Um hesar báðar rásirnar ikki eru virknar í morgin tíðliga, so boða vit Canal Digital frá.
Meira info her: https://www.canaldigital.dk/discovery
Sum tit kanska hava hoyrt í fjølmiðlunum og lagt til merkis, so mangla fleiri rásir í løtuni.
Hetta er orsaka av prísósemju millum skandinaviskar útbjóðarnar Canal Digital og Discovery Networks Nordic, sum eigur rættindini til nógvar sjónvarpsrásir. Læs videre Fleiri rásir óvirknar →
Eurosport HD virkar aftur og er nú á 418 MHz.
Sí annars rásyvirlitið